Brazeil ram ah:Vawlei cung rul ngan cem mi’an hmuh tih a nung taktak hmanthlak. – Onlinenungak\nBrazeil ram ah:Vawlei cung rul ngan cem mi’an hmuh tih a nung taktak hmanthlak.\nBrazil ram, Sao Pao Laulo peng, Faculty University kiangih lamzin pi cu Anaconda rulpi tum maksak in a fehkan. Hi tiih lamzin a tan laifang hi Dr. Francisco Maeda in Oct. 31 ahkhan a rak zuk ngah mi a si.\nA mak danglam zet nak cu Anacoda rulpi amah lawng siloin rul phundang 5 thawn ngerhaw phahphah le daiaw in an fehkhawm ti a si.


Zumnak Thawn Bawipa Rinsannak | Radio Veritas Asia\nZumnak Thawn Bawipa Rinsannak\nRev. Fr. Joseph Ro Nei Thang ih Thuthangtha sim mi (February 13, 2020 - Nili ni)\nRev. Fr. Joseph Ro Nei Thang ih Thuthangtha sim mi (February 13, 2020)\nSiarding:1Siangpahrang 11:4-13; Marku 7:24-30.\nBawi Khrih ah duhdawt zetmi u le nau pawl, kan Bawipa Jesuh Khrih hmin in cibai ka run lo buk hai. Nan zatein nan rak dam cio hai maw? Bawipa in hnangamnak, duhdawtnak le zaangfahnak thluasuah lo pe phram seh tiah thla za ka run ko cam sak hai. Tuihni cu 2020, February ni 13, tlawngkai nilini asi. Kan siar dingmi Bible pawl cu 1Siangpahrang 11:4-13 tiang le Marku 7:24-30 tiang pawl tla ansi pei. Tuihni ih ka lo hlawm duhmi cu zumnak thawn Bawipa rinsannak tiah asi pei.\nTuihni kan siarmi Bible a voikhatnak ah Pathian in siangpahrang Solomon parih a thinhengnak thu pawl kan hmu thei. Kan thei cia vekin siangpahrang Solomon cu siangpahrang David ih fapa asi. A kum no te lai ihsin siangpahrang ah cawisannak a ngahtu asi. Harsatnak teplonin siangpahrang a ttuan ruangah harsatnak ih man hi a tep ngah dahlo asi. Pathian in a duhdawt tuk ruangah a thlacamnak tla a sang asi. Pathian hnenah fimnak a dilih Pathian in a thlacamnak cu lungawi tein a sangih a dillomi nunsaunak, hminthannak le lennak thluasuah pawl tla a pek bet cih asi. A duhmi pawl a ngah tikah leitlun tisanomnak in a nehih Pathian thawn a hla deuhdeuh. Pathian thawn a hla deuh ruangah Pathian ih duhlo zetmi pawl a tuah ngah thlang asi. Nupi 1000 lai a nei ih acuih nupi pawlin siangpahrang ah a cawisangtu Pathian kha tlansan in leitlun khawvel lamah an fehpi asi. Tuihni kan siarmi Bible a voikhatnak sungah siangpahrang Solomon in fihnungza raithawinak pawl cu milem pawl hmai ah a pek asi tiah kan hmu thei. Cuti cun Pathian cu a thinheng ter asi. Pathian a rinsantu silo in Pathian a tansantu asi ruangah Pathian in tla a uknak ram cu tthen hnih ah a canter asi. Pathian ih thluasuah kilkhawi thiamlo ruangah Solomon in rapthlakza thangsiatnak a tong asi.\nTuihni kan siarmi Thuthang Ttha sungah cun Gentile nu pakhat in Bawipa Jesuh a zumnak, a rinsannak le a bennak thu pawl kan hmu thei asi. Khawsia ih tuahsiatmi a fanu kha damter dingah beiseinak tumpi a nei ih Bawi Jesuh hnenah a va panih bawmnak a dilnak thu pawl asi. Bawi Jesuh hmanmi ttongfang pawl tla a rak na nawn nain nunau nu cun Bawipa hnenah rinsannak tumpi thawn a va pan thotho asi. Bawi Jesuh in “fale pawlih ei ding rawl cu uico pawl pek hi a diklo asi”tiah a va ti nain nunaunu in “Asiko Bawipa! Sikhalsehla fale pawlih hlahtakmi rawl ttilfuan pawl cu cabuai hnuai ah an ei ve ttheu ko asisi” tiah a let tiin Markus 7:27-28 ah kan hmu thei asi. Kha tluk in Bawipa ah zumnak le rinsannak a nei ruangah a beisei zetmi cu Bawipa in a pek asi.\nChristian kan si, Pathian ih fale pawl kan rak si. Kan zumnak le rinsannak cu kan nunnak ah thuk zetin kan nei a ttul ve asi. Bawipa ah rinsannak kan nei thei nak dingah 1). Mah le mah rinsan aw lo in Bawipa kha rinsan sawn ding. Bawipa in kan harsatnak le kan vansanglamnak pawl in thei sak asi. Ziangzongza a thei ih thil tla a ti thei asi. Rom cakuat 11:33 “Pathian ih zaangfahnak cu a va tum so! A fimnak le a theinak hi an va thuk lawmmam so! A thurelcatmi pawl hi zo in so a hrilhfiah thei ding? A fehnak lamzin pawl hi zo in so a zong thei ding?” tiah in sim asi.\n2). Bawipa kha thei ringring ding. Thufim 3:6 “Na tuahmi kipah Bawipa cu thei ringring awla Amah in lamzin dik cu a lo hmuh ding asi” Pathian ih ttongkam in tangdornak thawn thlacam phah in Pathian pan dingah in zirh asi. Tangdornak thawn thla kan cam tikah Bawipa ih lamzin le khuakhannak pawl cu kanmaih lamzin le khuakhannak, ruahnak pawl hnakin a sang sawn asi tiah kan hmu thei asi. David siangpahrang bawipa vekin “Ka aihramnak cu zing, sun le zan ah Bawipa hnenah a thlengih ka kawhnak aw cu a thei ding” tiah Ps 55:17 tiah harsatnak caan ah Pathian kha thlacamnak thawn vun mang dingah thu in zirh asi.\n3). Sualnak ihsin tlan hlo ding. Thufim 3:7 “Ka fim paam tiah ruah aw hlah; Bawipa ttihzah awla sualnak pawl cu tansan aw” tiah Pathian ttongkam kan hmu thei. A tthatlo mi rualpi le kiangkap ruangah kannih tla tthatlonak sungah kan tla cih thei asi. Curuangah sualnak le tthatlonak pawl cu hrial ding hrimhrim kan ttul asi. 2Timothy 2:22 ah tla “No lai ih taksa hiarnak pawl cu tlansan awla thinlung thiangin Bawipa ih bawmnak a diltu pawl thawn hmunkhat ah dingnak le daihnak ngah dingah napi in zuam aw” tiah in forh asi. Bawipa ih duhlomi sualnak pawl kan tansan theinak dingah Bawipa kha ben in thlacamnak thawn pan uhsi.\n4). Mahih nunnak ah Pathian cu uusaa pek ding asi. Thufim 3:9-10 ah “Bawipa cu na sumsaw le na thlairah hmaisabik in thangtthat aw. Cubangtukin na tuah asile na rawl inn cu rawlin a khat dingih na cabik beel tla cu cibit tharin a liam thluahthlo ding asi” tiah kan hmu thei. Bawipa Jesuh in cun Mt 6:33 ah “Pathain uknak le a felnak cu hmaisa hawl uhla thil dang hmuahhmuah pawl cu a lo pe beet ding asi” tiah in zirh asi. Bawipa hrangah cu ziangtin kimah uusaa pe ringring ding kan si asi.\n5. Mah le mah kha Pathian ih ttongkam thawn check fel ringring ding. Kanmah le kanmah kan thei aw thiam ttheulo ruangah Pathian ih ttongkam thawn check fel sal kan ttul asi. Jeremiah 17:9 ah “Milai ih thinlung cu zo in so a thei thiam ding? Ziangdang hnakin mibum hmangmi asi. Damter dingah a har zet; a natnak cu a besia tuk” tiah in sim. Zo hman a tthatu kan um lo ruangah Pathian in ttongkam lawng kha rinsan tlak asi, rinsan ding kan si asi. “Maw Ka fapa, Bawipa ih nunsimnak cu ziangsiarlo in va um hlah aw; a lo kawk tikah na thin na hlah” tiah thufim 3:11 ah in zirh fiang asi. Bawipa ah kan pan ttul ringring asi.\n6). Thlarau thianghlim ih simmi kha ngai ding asi, ziangahtile Thlrau Thianghlim cu ziangzongza in zirhtu asi tiah John 14:26 ah in sim fiang asi.\n7). Pathian ih duhdawtnak sungah cawl ding asi. Thufim 3:12 “ziangahtile pa in a duhawt zetmi a fa le pawl nun a sim bangin Bawipa in tla a duhdawt zetmi pawl kha nun a sim ve asi” tiah kan hmu thei. Cuhlei ah Bawipa cu san cem tiang kan hnenah a um ding asi tiah Mt 28:20 ah fiang zetin Bawaipa nih thu in kam ta dah asi.\nU le nau pawl, Bawipa Cu rinsan ringring uhsi. Jeremiah 17:7 ah Pathian in “Keimah I rinsantu cu ka thlawsuah ding” tiah thu in kam asi. Ziangtlukinso thlawsuahnak a pe ding? “Tiva kiangih a khomi thingkung, a hram ah tidai a thlengmi thinkung bangtuk in a si dingih tthal caanih nisa khal a ttih lo ding; a hnah tla a hring ringring dingih rah tla a rah ringring ding” tiah Jeremiah 17:8 ah Pathian in amah a rinsantu pawl kha thlawsuah a co ding daan thu in kam asi.\nA ngaitu nan zatein Bawipa rinsan thiamtu kan si ringring theinak dingah Bawipa in thluasuah in run toih hram seh. Amen.


Game Lek A Ṭhanak: Philippines Fala Hnenum Hnaṭuan Le US Tlangval An Neihawk Phah – Meifar\nGame Lek A Ṭhanak: Philippines Fala Hnenum Hnaṭuan Le US Tlangval An Neihawk Phah\nJune 8, 2022 admin Leitlun 0\nPhilippines fala kum 23 mi Samra cu an innsang harsatnak ruangah Saudi Arabia ram ah mi hnenum in hna a ṭuan. A umhar caan ah RPG (Role-playing games) timi a lek ṭheu, a thinhar caan le a lungleng caan ah RPG game a lek ṭheu.\nGame sungah US ram ih um tlangval kum 21 mi Triston thawn an hmeltheih aw. Game lek phah in an bia’aw, a caan len video call in an bia’aw ih an ngaina aw deuhdeuh. An game leknak ah Triston in ralthuam pawl a leksak ih a pe ṭheu, cutin an nelaw deuhdeuh.\nCumi hnuah Triston in a duhthu a sim thei nan Samra in an dinhmun a bangawk lo tuk ruangah a cohlang lo. Triston cu a beidong cuang lo ih a suahcam sun ah laksawng ṭha zet a leisak ih a duhthu a sim cu Samra in a cohlang.\nSamra cu an ram ah a tlung ih a tlangval Triston khal a fala tong dingin US ram ihsin Philippines ram ah ava feh. Sakhua dangdang an si ih kutsihnak veihnih an tuah hnuah Triston in a fala cu a duhdawt tuk ruangah a fala tei sakhua ah a lut.\nDuhdawtaw zetin Philippines ram ah an um lai, Triston in a nupi cu an ram US ah hruai dingin a tawlrel rero lai. US ram ah an nupa in umhmun khuar lanta an tum. Duhdawt aw zetin hringnun an hmang rero lai. (#Facebook sungah fala le tlangval hawl rero duh nawn hlah, game lek sawn men aw…hhh)\nThailand Ram Ah Kawlram Mi (2) Cu Zan Ah Zu An In Ih Ringpin Hla An Sak, An Innhnen Thailand Pa In A Kap That\nMindat Le Kanpetlet Mino Pawl Cu Ramlak Ihsin Thailand Le Malaysia Ram Ah An Feh Tam, Harsatnak Phunphun An Tong


Nupi Nei Cing Ding Cu An Kap That, Hamawknak Puai An Tuah Laiah An Kap That Pang – Meifar\nNupi Nei Cing Ding Cu An Kap That, Hamawknak Puai An Tuah Laiah An Kap That Pang\nEgypt tlangval kum 21 mi Mustafa cu nupi nei cing ding a si. May 25, 2022 sun ah a fala thawn hamawknak puaipi an tuah ih an lawm dutdo. Mipi khal tam zet an um.\nInnsang pahnih cu pumkhat an si thlang ding ruangah lawmnak ah meithal an kap ih vanduai thlak zetin Mustafa cu cerek in a ngah. A nupi ding hmuak in an um rero laiah cerek in a ngah ih a tlu, a thisen a suak ciamco ih siizung ah an va tlanpi hngal. Asinan, siizung an thlen hnuah a thi.\nMiddle East, Egypt ram ah puai picang an tuah tikah meithal kah hi an nunphung fehdan ciikhat a si. Hamawknak le mopuai ahcun meithal an kap ṭheu, innsang pahnih remawknak cu ralkap vekin an langter ih sunloihnak ah meithal an kap.\nHitin puainak hmun ih meithal an kah ṭheu ruangah mithi le hliamtuar khal an um hnuaihni zo. Mustafa kap ngahtu cu a rualpi pakhat ti an thei nan an phuangsuak duh lo, siizung lam in palik hnenah an theihter ih palik pawlin zingzoinak an nei rero lai.\nMipa 500 Ih Thianghlimnak A Laksak Ruangah A Suan’aw Zet\nRalhrang Pawlin Chin Pacang An That Ih An Urkang


Fala Pawl Thawn Beer Intu Pacang An Nu In Dawr Ah A Thawi - The Chin Times\nThe Chin Times > Thuthang > Ṭukṭak Thuthang > Fala Pawl Thawn Beer Intu Pacang An Nu In Dawr Ah A Thawi\nFala Pawl Thawn Beer Intu Pacang An Nu In Dawr Ah A Thawi\nBeer dawr ah fala pawl thawn nom cen in beer in rerotu pacang pakhat cu an nu in a hmu ih dawr sungah cun lut tahratin uico hrennak tokham thawn a thawi dan vedio hi mipa pawl hrangah ralrinnak pakhat dinhmun in online ah a lar ciamco.\nPeru ram khawpi Perupiyanamizung khawpi bar pakhat ih thilthlengmi a si. Angki tlun hruk rang le kaki rawng bawngbi tawite hrutu nunau pakhat cun angki hru lo ih rak um an pa cu a thawi ciamco. Thuthang ih tarlang dan ahcun nauhak pawlih tlawng rawlei puai hrangah an khawlmi paisa cu an pa in a rak la ih beer dawr ahcun fala pathum cu beer a do ih cuti an tokhawm lai cu an nu in a hmuh tikah a thinheng tuk sup thei loin dawr rori ahcun a thawi ciamco.\nVedio file ahcun dawr ih zial ahcun a tlu zo mi pacang cu an nu in uico hrennak tokham, cabuai pawl thawn a thawi ciamco. Nunau dang pawlin an nu cu an rak dir ih dawr lengah an hruai. Thinheng tuk lai mi an nu cu dawr leng ih a pa a ra suah hnu khalah a ra tulril bet ih a thong ciamco.\nNetalam ahcun mipa dang pakhat an lakah a lut ih cutin an thawi-awknak cu an cawl. Thawi tuartu an pa ih hmai cu a thling. Hi thuhla thawn pehparin palik lam in thubuai an tuahsak maw tuahsak lo timi theih a si hrih lo.\nPrevious Article Pasal Hlohthlau Ruangah Lemcannak Ihsin Suak Tumtu Park Han Byul\nNext Article Acozah le Tlangsuak Palai Pawl In Mipi An Hmu Nawn Lo : Win Myint


A Mang Ah A Rualpi Thi Zo A Hmu Ih Aungbali An Poh Ngah – Meifar\nA Mang Ah A Rualpi Thi Zo A Hmu Ih Aungbali An Poh Ngah\nThailand nu in a fapa ih mang hmangin aungbali ava lei ih a poh ngah. Udon Thani khua ih um Mrs Tithiya Bantaohome cu lamzin kap ih thilzuar ṭheu a si. A fapa ih rualpi ṭhabik cu kan dung March thla ah a thi.\nA fapa ih mang ah a rualpi ṭhabik cu a hmu, an phumnak ih a hruhmi kor arak hruh ih a kor parah 1970 number a ngah aw.\nMithi zo in “Ziangruangah tutiang nan harsa tuk lai? Ziangruangah na lian hrih lo?” tin arak sut ih fangfai le sumpai a pe. A mang cu a nu hnenah a sim thei, a nu cu bazar ah ava feh ih lamzin ah aungbali zuarnak a hmu, cutikah a fapa ih mang cu a mangsuak ih aungbali a lei.\nApril 1, 2021 ah aungbali $6,000,000 zat an poh ngah ih mithi khua ihsin a rualpa in an harsatnak pawl a rung bawm an ti. Thailand pawl hi aungbali an uar thei zet, an nung ah thil danglam zet pakhat khat an tong asilen aungbali leidan dingin an tawlrel. Motor sungah nau nei an um asilen nauneihnak motor number vek ciahciah aungbali an lei ṭheu.\nA Thuhla An Theih Nawn Lo Mi Chinpa Cu ‘A Thi Zo’ Tin A Innsang Hnenah An Theihter


Pathian Tonnak - Chinland Today Media\nFebruary 9, 2010 1:05 am·0 comments\nZiang thuhla hmanah donhar in um hlah uh; thla nan cam tinte in nan ttulmi cu Pathian hnenah dil uhla lungawi aipuang te’n dil uh.\n– Puithiam 6-7\nPathian ih cangvainak le kilkhawinak hi seemsuahnak sung le sersiammi in kan hmu thei. Cuhrangah thlacamnak hrekkhat lehnak hi a si rori ti ding a harzet.\nC.S. Lewis in, “Zumnak lawngin pehtlaih awknak hi amahkhan thei a si. Ziang dang hman in a dik ti hmuh theinak a um lo” a ti. Thlacamnak in let ti ih kan zummi hi science lam ihsin hmuh theinak a um ruangah a si lo, kan zumnak ruangah a si.\nPathian kan ton tambiknak cu leitlun thil pawl, Baibal, Bawipa Zaanriah, kawhhran, kan minung pi,.. tivek tham theihmi thil pawl hnen in a si. Pathian cu Thlarau a si ih thlacamnak in kan thleidan awknak a langfiangter.\nPathian hnenah bomnak kan dil ih kan ttul daan vekih in leh tikah khuaruahhar ding a um lo. Zuri pa in, “Bawipa tuih sun zu in lo dingin i bawm aw,” ti’n thla a cam. Himi thlacamnak lehnak ding cu mangbangza mitkher vekin palang pawl hloter thluh sisawn loin, a sunglam ihsin mahte relcat ih thlengh awknak, asilole rualpi hnenih bom dilnak ihsin a si sawn.\nPathian in Thlarau a sinak huham in pek caan ah siseh, Amai’ thungai dingah huham in pek caan ah siseh, Amah ih sinak cu kan zum ih pawlkomnak, rem-awknak le pehtlaih awknak diktak kan hmu.\nDing te’n feh thei dingin i bawm,\nHmuhnak si lo zumnak in;\nI hruai vancung tleunak thawn,\nNa lamziin i zirh.\nThlacam tikah a thupitzetmi pakhat cu\nkan thlacamnak in lehnak sungih tel ding khi a si.


Ca-ik Thupi Pathum - Chinland Today Media\nJune 9, 2016 9:52 am·0 comments\nRam pakhat ih cozah zungpi pakhat uktu bawi in a hnattuan a suahsan ruangah, a aiawh ah uktu bawi thar pakhat an ret. Bawi hlun in bawi thar hnenih hnattuan ding pawl a hlan mi lakah, ca-ik thupi zet pathum khal an tel. Ca-ik pawl cu zaran dinhmun ahcun zoh lo in, buainak sungih a tartahak taktak can lawng ah zoh ding ah a cah ta fawn.\nA hmaisa kum hrek sung cu an zung ih hnattuan pawl a tluang thawkhat. Asinan thla ruk a cem tikah anmah thawn a pehpar mi zung dang pawl le mipi pawl hnen ihsin lungkimlonak pawl, heknak ca pawl a hung thleng ciamco.\nCutikah pawhdawh sungih a ret mi bawi hlun ih ca-ik pathum kha a vun mangsuak ih, ca-ik pakhatnak cu a phorh. A sung ahcun, “Na hlan ih rak ttuantu kha mawhpuh mai aw, thil a feh tluang mai ding,” timi a ngan aw. Curuangah bawi thar cun zung ih hnattuantu hmuahhmuah ko in cakkhai lairelnak a tuah ih, tu ih an ton mi hlawhsamnak pawl hmuahhmuah hi bawi hlun ih depdetnak pawl le santlaihlonak pawl ruangah a si thu, fuh zetzet in a simfiang hai. Cumi a tuah hnu cun an zung ih hnattuan pawl cu an remcang sal vekah a cang.\nAsinan a lehhnu kum khat hrawng a rei tikah, an zung ih hnattuan pawl cu an baibah cuapco lala. Asinan a thin a har lo. Bawi hlun ih pek mi ca-ik pahnihnak cu rinsan zet in a phorh mai. Ca-ik pahnihnak ahcun, “Nan zung kha a cang theitawk in remtthatsalnak tuah aw, thil a feh tluang mai ding,” timi a ngan aw. Bawi thar cun ca sungih fial mi vekin, an zung sungah dinhmun kaisanternak, dinhmun thleng danglamnak, zung ukawk dan remsalnak le thlengawknak dangdang a tuah. Vantthat thlak zet in a lehhnu thla ruk sung cu buainak dang zianghman an tong nawn lo.\nThla ruk a liam tikah a hmaisalam hnakih luarkai sawn harsatnak pawl an tong lala. Asinan bawi thar ih hrangah pawk ding mi ruahsannak hridai pakhat te cu a um lai. Curuangah rinsan zet in pawhdawh sungih ca-ik pathumnak cu a vun phorh. Ca-ik pathumnak ahcun, “Ca-ik dang pathum timtuah mai aw, thil a feh tluang mai ding,” timi a rak ngan aw pan lo maw!\nHminsin: David Vallantte ih “Three Envelopes” leh-her mi a si.


Hmailam Hrangih Thazaang Thar Laaknak - Chinland Today Media\nJuly 5, 2010 12:54 am·0 comments\nMiseenpi a tlunter hnu ah Amah lawng thlacam dingah tlang parah a hung kai. Khua a siim thlang nain cutawk ah Jesuh cu Amah lawng a um. – Matthai 14:23\n– Job 30- 31\n– Tirhthlah 13:26-52\nKa rualpa in a kawhhran hruaitu retreat an tuahmi thu i sim. Hruaitu pawl hmundang ah ni hnih sung thlacamnak, hmailam tumtahmi ruahrel tlangnak le biakkhawmnak an nei. Ka rualpa cu thazaang a ngahzet ih a tha tla a thozet. Himi retreat in kan Church ministry hmailam fehnak ah in bawm taktak ding a ti.\nHmailam fehnak hrangih retreat tuah timi cu hnihsuakza a bang nain a dikzet. Vei khatkhat hmailam feh theinak ding hrangah dungkir tahrat in kom awk saal a ttul. Himi hi Pathian thawn kan pehtlaih awknak hrang khalah a dikmi a si.\nAmah Jesuh rori khal retreat a tuah kan ti thei. Galilee tili kiangkap hrawng ih man lozet le buaizet ih hna a ttuan hnu ah retreat tuahnak caan a laak. Miseenpi a tlungter hnu ah Amah lawng thlacam dingin tlang parah a kai. Khua a siim thlang nain cutawk ah Jesuh cu Amah lawng a um (Matthai 14:23).\nCakzet le rangzet ih a feh reromi leilungpi ah hmailam feh daan ding thu ruat in kanmah le kanmah thin baangzet ih tuah awk a olte. Hmanseh a hlawhtlingmi Khristian si kan duh ahcun Pathian thawn pawlkom awknak hrangah caan laak a ttul. Amah ih pekmi thazaang thawn Amah hrangah riantu kan si thei ding a si. Hmailam na feh hlan ah Jesuh thawn caan laak hmaisa ta aw. – Bill Crowder\nNunnak ih kan tonmi sawm-ngiarnak le,\nHniksak harnak pawl neh dingah;\nBawipa in Amah thawn caan laak ding in sim,\nCawl, hngak, in thlacam ding. – Sper\nPathian thawn pawlkomnak ih caan laak cu,\nhmailam fehnak hrangih thazaang a si.


Hngakṭah Unau 3 Cu Hlasakthiam Ar-T In A Bawm – Meifar\nHngakṭah Unau 3 Cu Hlasakthiam Ar-T In A Bawm\nSagaing, Yinmabin District, Pale khua ih um unau thum te in hringtu nu an nei nawn lo, an hngakawknak bik hringtu pa khal July 19 sun ah Covid-19 in a thi. A ruak an lak lai cu an sangkate ihsin an rak zoh ringring ih, an hringnun cu a thim thluh in an theiaw.\nUmnak ding inn an nei nawn lo ih quarantine-nak hmun ah an um lai. Hngakṭah unau 3 ih thuhla cu Pale Meimittu Htin Lin Aung in “An thuhla ka ruat ruangah zan khal ka itthat thei lo, ziangtin ka bawm thei ding ti ka ruat rero.\nSangkate ihsin an rung zoh lai cu ka thinlung sungah an cam ringring” tin July 20 zingah a tarlang. Cumi hnu ihsin hmun dangdang ihsin bawmnak an pe ih quarantine-nak ihsin an suah veten umnak ding innte khal an nei zo.\nCumi lakah Myanmar ramsung ih hlasakthiam, hlaphuah thiam hminthang Ar-T khalin ting 5 in a bawm ve, cun Pale Meimit Pawlkom hrang khalah ting 5 a hlu.\nHngakṭah Unau 3 Cu Fancang Ei Ding An Nei Lo Ruangah Ungti An Ei Ṭheu\nMibawmtu Mino Pawl Khal An Cau That Zik, PPE Kor An Hruh Ringring Ruangah Oxygen An Ṭul


Jungkook In Instagram Ih A Thil Post Mi Zaten A Hlon Thluh, Army Pawl An Anhai, An Mangbang – Meifar\nJungkook In Instagram Ih A Thil Post Mi Zaten A Hlon Thluh, Army Pawl An Anhai, An Mangbang\nJune 1, 2022 admin Leitlun 0\nBTS lakih hlasakthiam hminthang Jungkook in a Instagram sungih a thil post mi, zuk le video zaten a hlonhlo thluh ruangah anmah ngainatu army pawl cu an anhai zet. “Ziang a cang?” an ti rero.\nJungkook in mipi hnenah theihternak zianghman a tuah lo. A zuk le video pawl cu pakhat hnu pakhat a hlon vivo ih May 30, 2022 ahcun a thianfai thluh. Army pawl cu an mangbang tuk ih online parah a thuhla an sutaw cece.\nA zuk le video pawl a hlonhlonak san an thei lo ih a parah thildik lo a thleng maw si tin an thinphang. Jungkook cu BTS lakah kum nauhak bik a si ih a lar zet, kum 24 mi a si. Jimin khal online parih a cangvaih lonak a rei zet zo.\nṬhenkhat in an hlathar an tlangthan zik thlang ruangah a si men thei, asilolen US President Joe Biden an va ton zik ruangah tla a si ding’ an ti. BTS pawlin simfiangnak an nei hrih lo.\nBTS pawlin an Album thar ‘Proof’ timi cu June 10, 2022 ah an tlangthan ding. Tu’ah BTS pawl cu US president Biden tong dingin Washington, D.C ah an um lai.\nThudang: Tlawnginn Nauhak Thi Lakah A Tel, A Thih Hlanah Thuthangṭha A Phuang\nMithi lakah nauhak kum 9 mi Ellie Garcia khal a telve, Christian innsang ih thanglian a si. Zantinten ring zetin thlacamnak a nei ṭheu. A thih hlanah social media fehtlang in thuthangṭha a phuang. Ellie in, “Hey, mipi pawl. Thil pakhat ka lo sim duh. Na hrangah Jesuh a thi, curuangah kan thih tikah Jesuh hnenah kan um ding. Ka room sungah Jesuh zuk pathum ka nei” tin a phuang. Ellie cu a pai fa duat a si.\nThudang: A Fa’ei Naupai Lai A That Hnuah Amah Le Mah A Thataw\nThailand, Buriram khua ih um pacang kum 55 mi Phet in a fa’ei kum 32 mi Autjima cu a kap that hnuah amah le mah a kapaw that. May 26 ah an innsung ah thicia in hmu an si, an ruak kiangah pistol aum. An lu ah meithal kahnak hliamhma aum. An sungkhat pawlin an karlak ih buainak cu an relsuak duh lo. An vengsung mipi pawl khalin an buainak an thei lo.\nPacang Phet cu an khuatlang hruaitu upa pakhat a si, nupi a nei ih a nupi ih fanu pahnih thawn an umtlang khawm. Phet cu lamzin kap ah dawnfawh a zuar ṭheu, vengsung mipi pawlin a ṭong mal tuk ih mi a bia dah lo’ an ti.\nPalik pawlin an zingzoinak ah a fa’ei hi pasal nei pekte a si ti an thei, a pasal neihnak cu ni 7 lawng a si lai. Thla 6 mi naupai in pasal a nei, a pasal cu khua dangah hnaṭuan in arak um ih ziangruangah Phet in a nupi a that ti a thei ve lo. Palik pawlin tualthatnak phen ih thilthleng hi an zingzoi rero lai.\nThudang: Thailand Ralkap In Ramri Ah Ritheihsii Phur Mi 8 An Kap That\nMyanmar-Thailand ramri ramlak ah Thailand ralkap pawlin ritheihsii phurtu mi 8 an kap that. Thailand cozah in Myanmar ramsung ihsin ritheihsii phur an um ti an theih veten an va zingzoi. May 27 simlam ah an duty.\nMae Fa Luang khua kiang lilawn ah minung 10 an hmu, an zaten meithal in an keng ih rucksacks an pai. Thailand ralkap pawlin hlaral ihsin “Kan lo check a ṭul” an ti veten ritheihsii phurtu pawlin an kap hmaisa. Minute 10 sung an kapaw. Thailand ralkap pawlin an va zohdik ih mithi ruak 8 an hmu, rucksacks 11 khal an hmu. Rucksacks sungah ritheihsii tam zet aum.\nTui thla thok lam khalah Chiang Rai ramri ah Thailand ralkap pawlin ritheihsii phur mi 8 an kap that zo, an kutsung ah ritheihsii 6.7 million an kai ngah. Myanmar ramsung ih um ‘The Golden Triangle’ cu ritheihsii sersuahnak hmunpi a si ih leitlun ram dangdang ah an kuatsuak ṭheu.\nKum 20 Hnuah Kutdawh A Si Lai Ih Rawl Rak Dotu Ava Hawl Sal\nIndia Hlasakthiam Hminthang Cu Concert An Ṭheh Hnuah A Thi


Falam Khuapi karh Project le Thuthang Leng vaak | Falam Online Media\nCM Pu Salai Lian Luai in Chinram cozah dinhmun ih hnaṭuan mi ah Khuapikarh project (Inn-hmun) thuhla hi tawlrel har ka ti bik a rak ti dah vekin Falam Khuapikarh project thawn pehpar in relsiatawknak le thuhla um dan theih ciang lo tu pawl ih ngan mi thuthang phunphun a suak.\nCuih thuthawn pehpar in Pu Ngun Thawng cun “Falam Town plan hi Laitlang cozah plan pi a si lo. Hakha, Falam le Paletwa ah tuah tum in cozah budget pek a si lo ruangah mahte tawlrel dingmi a si. Asinan thingram department i kuan ṭul mi paisa ting 1400 lenglo cu CM Pu Salai Lian Luai in pi-ne budget sungin a haisuak i leiram department ih thun ding mi paisa ting 260 lenglo cu pek sal ding leiba in U Zung Hlei Thang in a thun sung” ti`n a sim fiang ih “Khawpi pakua a um ih cozah budget pek a si le a dang khawpi paruk in an ngah ve lo ding ruangah an lung a kim lo ding. Curuangah mai khua nuam le ṭhansonak hrang ah mahte titheitawk ti hrih ding a si” a ti.\nFalam khuapi karh project ih a hmasabik innhmun phorhsuahmi Tlanglo veng le Cinmual veng ih Inn-hmun 245 pawl cu November 2 ah Siipin le Cozah ṭuanvonei hohanak in camcawhfung zuuknak thawn mipi hnen ah zem suak a si zo.\nInnhmun pawl cu Ziinpi kam ihsin A, B, C ti`n a dotdot ten level ṭhen a siih Innhmun level A hrang ah Ting 20, B level hrang ah Ting 10 le C level hrang ah Ting 5 tiin a man khiah a si.\nInn-hmun man ngen mi thu ah “pek ta cengmang cu a lak rorin pek mei ding a si sawn” tiah hmuhdan phorhsuaktu an um ih, cumi thu ah Pu Ngun Thawng cun “Siipin in budget paisa an nei lo ruangah himi paisa hi khawlak (veng) lamziin, tidai, meisa le a dangdang pawl tuah tengteng a ṭul ruangah cui pawl hrang hman ding a si. Innhmun lawng pek a si le hramlak ih um tir vek a si ding” a ti.\n“Municipal hi khuiram khalah mahte akhun parih ding an sinan an din thei hrihlo ruangah Laitlang cozah in an pe rero. Cozah pekmi i tuahsak thei kan hngah asile kum tampi hngah a ṭul lai ding. Curuangah mai khua ṭhat tir duh asile ṭan lak a ṭul. Theihthiam a ṭul” ti`n Pu Nung Thawng cun a rel a si.\nFalam khuapi karh project ih a hmasabiknak innhmun phorhsuahmi cu camcawhfung zuknak thawn mipi hnen ah zem suak fel a si zo ih a ra lai ding tikcucaan khal ah Inn-hmun dang phorhsuak bet dingin ṭuanvonei pawl in hmalaknak an nei lai tiah thuthang kan dong a si.\n← Nazi fir nak ih kum 6 mi fapate hmang tu Nu le Pa mual pho\nBaby Shark Music Video in Youtube ih zohtu neitambik sinak record thar co … Top 10 →\nRalring : Kalaymyo ah Miphakar, Mizuarthlai hmang an tam


public policy note - Hre Mang\nMibur Cangvaihnak Kip Hrang\nMibur cangvaihnak pohpoh, biaknak, cozah kumpi le tuanrel then pawl, cozah asilomi pawlkom, hlawknak hawl company, NGO, tvp, mibur cangvaihnak tinkim ah public policy tha zet neih ringring thei hi tuisun minung pawl hrangah a thupit a zual. Khuahlan ahcun mah le local, pawlkom, khua, ram mibur lawng pehtlaih aw in mai neihzat, thiamzat, theihzat, le ti theinak parah ziangkim tuah le cangvaih a rak si theu. Tuisan, kum zabu 21 san ahcun leitlun pumhuap milai pehtlaih awksan asizo: minung, hmanrua, fimnak theihnak thiamnak, thazang khal leitlun huap in burkhawm, pehtlaih, sihcih aw in hnatuan tlangsan asi. Khuahlan ah motor a um hlanah ke thawn kan pupa pawl khual an rak tlawng, ha-thuahnak a um hlanah sunhlu kuang le thing hnge thawn an ha an rak nawtfai theu. Asinan an rak nung thotho. Tuisunah pawlkom tampi cu an hlo, an kiangkap pawlkom tumpi pawlin an hliahkhuh ih an ziamralta.\nMiphun tampi an hlo, miphun tum le cak pawl lakah an hlo ta. Tong tampi a hlo, hmantammi tong pawlin an dolh theh. Mibur cangvaihnak kipah ziangvek public policy kan nei timi in miphun, pawlkom, mibur san a sau ter ding maw.a ziamral dingmi lakah kan tel maw timi lai a rel asi. Santhar santiluan thawn kaih aw in public policy nei lotu, miphun, pawlkom, company, mibur pawl cu duhlo cingin santiluangin a fen hlo ding; thuanthu lawngah hminsin tlak an sile ngan an si dingih hminsin tlak thuanthu an nei lole theih hngilh lanta an si ding. Kan ral ding maw? Kan thangso ve ding maw? Miphun, mibur pawlkom tintian in hril ding kan nei cio asi.\nPawlkom, mibur, miphun, cozah kumpi le company hrekkhat cu an hlo lo nan nung fang, um fangfang an siih tang tento ding ah thi-fa-hnukcat in an zuam. Um ve fangfang dingin an zuamnakah nawmnak, le thansohnak zianghman an nei lo. Zangfakza an si.\nA harddammi public policy hrangah ziang a thupi zoh hnik uhsi\nPathian Duhnak (God’s Will)\nKhrihfa asi tapoh cun mibur, miphun, pawlkom, NGO, company, cozah kumpi hrang policy tuah tikah Pathian duhdan hawl hmaisakbik dingmi asi. America pawlin an rampi daanhrampi ah “All men are created equal” an rak ti. US dollar parah “In God We Trust” tiah an rak ngan. Pathian duhdan kalh in a ummi, a cangvaimi pawlkom, mibur, miphun, cozah pawl cu an ziamral lak men. An um khal asile satan hmanrua, thiltha lo burkhawmnak, aselam hmanrua men an si. Pawlkom hmin ah siseh mibur cangvaihnak tinkim ah Bible cangngan le Pathian hminsal ringring ding tinak silo in a thuhrampi policy (principles) neihmi thuken cu sersiamtu Pathian duhdan le hmin sunloihtu asi dingmi asi.\nMipi Duhnak (the Will of the People)\nHlansan ahcun mipi pawlin siangpahrang le lal le bawi pawl an rak rian. Santharsan ahcun hruaitu pawlin mipi duhnak rensan asi. Mipi duhnak kalh in a um, cangvai le laireltu miphun, cozah kumpi, company, pawlkom, le mibur cu rei an daih lo dingih an ziamral vivo ding. Cozah kumpi, pawlkom, company, le mibur cangvaihnak tinkim in mipi duhnak aiawhtu asi dingmi asi.\nDan Dinglai (Legal stand: local, national, regional, international)\nMipi duhnak, pawlkom tumtah tuansuak dingin cozah, pawlkom, company, mibur in dan a neih a tulih dan dinglai pawl a thlun, lole tuahtthatu asi a tul asi. Hlansan vekin mai insang, khua, pawlkom, company, ram pakhat lawngin ziangkim a tawp loih rampum, ramkulh, ramthen, le leitlun pumhuap dan dinglai thawn a kaih awmi, asilole a thansoh tertu asi a tul asi. Leitlun pumhuap mipi pommi dan dinglai pahbal tahratin siseh inhnen pawl nunpi mi danding lai pahbal in siseh a cangvaitu mibur pawlkom pakhatkhat cu a tul lo pi in tum lo zetmi dinhmun ah a thleng ding asi. Ziangkim tumtah, cangvaih nakah miphun, pawlkom, cozah kimpi, company, le mibur cangvaihnak tinkim ih public policy cu ramkulh, ramthen le leitlun huap mipi pomcia mi dan dinglai thlun in asilo tuahtha tu ding asi a tul asi.\nNganlo mi Milai Nunphungdan (Unwritten laws: Culture and tradition)\nCozah kumpi, pawlkom, biaknak, NGO, mibur tinkim in ca sungah ngan khum lomi, miphun le mibur pawl nunphung, pahbal loin kenkawhtu lole tuahthatu asi a tul asi. Nunphung cu miphuan timawitu asivekin ziangkim mibur cangvaihnak public policy in a umnak le tuahnak thawn a pehpar mi minung pawl nunphung siatsuahtu, mipi thinnattertu siloin nunphung ceimawi, thuammawitu sawn asi a tul.\nPower le authority hi then thiam le hman thiam a thupi zet. Authority cu mibur pawlkom cozah ah siseh dan vekin pekmi (official) thuneihnak asi. Power cu official in pekmi siseh official asilomi thuneihnak a huap tel asi. Thim nakah Aung San Suu Kyi cu. hril tlin asi hlanah cozah danding lai vekin official authority zianghman a nei lo nan huham a nei zetmi nunau pakhat asi. Cozah, pawlkom, company, miphun le mibur cangvaihnak tinkim ah power le authority theithiam le hmanthiam a thupi ngaingai. Danding lai vekin pekmi thuneihnak cu hman thiam a awlsawn men dingnan mipi pawlin danbu sungah ngan lomi thiltitheinak, danbu nganmi hnakin a caksawnmi huham le cahnak, thiltitheinak an nei ringring asi ti thei in hmanthiam a thupi zet. Cozah, pawlkom, biaknak, le mibur umkhawm, tuankhawmnak tinkim in dan vekin pekmi thiltitheihnak (authority) siseh dan vekin pekmi silo, thiltitheinak huham cahnak thazang pawl hmang thiam dingin sangka onsaktu, lamhmuhtu public policy a neih ding a thupi asi. Santhar cozah kumpi, mibur, le pawlkom pawl cu mipi pawl hrangah, mipi pawl riantu, mipi aiawh asi vekin mipi duhnak le thatnak tlamtlinter ding cu bulpak thatnak hnakin mipi hrang a thupi sawnah ret tu public policy neitu asi dingmi asi. Dan vekin pekmi thuneihnak pawl cu dan vekin pekmi asilomi mipi thuneihnak le huham cahnak pawl siatsuahtu, nambettu siloin thazang petu le hmang thiam dingin mipi lamzin onsaktu le khihhmuhtu sawn public policy neih ding a thupi asi.\nHitler in “paper le cafung lawng ka tih” tiah a sim dah an ti. Hmanrua hi sumpai le hriamhrei pawl hi a thupibikah mi tampi in an ruat sual theu. Hmanrua tha bik cu fimnak, thiamnak, hmuhnak tha pawl hi an si sawn. Santhar kumpi, miphun, pawlkom, company, mibur pawl lakah santhar fimthiamnak hmanrua tha a hmang thiamthiam an thangso cak dingih midang hmaiah an tlan ding asi. Kan pupa pawl hmankel, tikel tiah tlaihsan tahratin santhar fimnak thiamnak le hmuhnak pawl hnongtu pawlkom, miphun, mibur, cozah pawl cu dungah tan an si vivo ding. Santhar minung pawl fimthiamnak thawn santiluang thazang hmangthiam tu si thei dingin public policy tha neih a thupi. Hmanrua pawl mah in neihlomi leitlun pumhuap ihsin a hawlthiam le hmang thiamtu public policy neih le hmanthiam a thupi sinsin.\nTuandan ruangzing, Man neihtermi, Hmuhnak, Tumtah\nCiamciamten, a tul asile thiamsangfilawr pawl kawlruai in pawlkom, mibur, kumpi cozah, miphun cangvaihnak lamzin sunmang, tuanrel dan ruangzing, manneihtermi pawl khuakhang in lairel thiam a thupi zet. Kawlram ralakap a cozah pawlin Russia le Israel ram pawl ah siseh fimthiamnak zir dingin mi tampi an thlah ih an zirter. A tawk hrih lo. Chin mi lak ah santhar mifim mithiam kan neihmi siseh miphun dang lakah in bawm theitu pawl siseh bawmtu hawlin khuahlan lungput, mah le ruahdan pomdan dinpi ngerngi loin hauhruang lenglan in thansohnak a hawlthiamtu pawlkom mibur public policy neih ding a thupi asi.\nSursumnun in mahle hmuhdan duhdan ciar bizetin a fehpi tu pawlkom, cozah, company, miphun, mibur pawl cu an tumsuk asilole dungah tanta an si ringring ding. Santhar mibur umkhawm lakah kan neihmi fimnak thiamnak, sunmang Thatha le hmuhnak Thatha pawl hmang suak thei ding duhnak a neitu, sangka kau zetin a ong aw tu, neihlo mi le theihlo mi tla leitlun khawmual tinah kan tulmi a neitu pawl hnen ihsin a hmang thiamtu public policy tha zet neih thei ding a thupi asi.\nHruaitu le mi naran an danglamnak pakhat cu mi naran pawl cun tuisun tuan ding lawng an hmu in an thei ih hruaitu pawl cun a rah, lamzin tawpnak an hmu in an theicia asi. Mi naran pawlin pawlkom, mibur, miphun, cozah an hruai tikah a tawpnak hmu ban loin ruah lopi dinhmun ah an thleng theu, an kiangkap pawl dungah an tannak asi theu. Rei lo te mimalsawn hrang hlawknak le nun diriamnak hrangah senpi vangtlang, mipi hrang reipi kumkhua daih thiltha, canpualtha le lamzintha pawl siatsuah, kham, daltu silo dingin public policy tha zet neih thei ding a thupi ngaingai asi. Mi zokhalin a tha bik tiah an ruahmi an tuah cio. Mipi hmailam saupi hrang thatnak cu tikcu rei lo te, mi malte hlawknak, mibur malte ruahdan ti hlawhtlinnak, le thatnak duh in an cangvaih ruangah mimalte in voi tampi an siatsuah theu asi. Mai tuah mi le duhmi ih rahsuah dingmi a selam cu ruatfuh thiam a har zet ruangah mifim mithiam le khuariat thiam, mai hmakhua sial duhnak in an thinlung mit a cawtter lomi, mifim thiam pawl hnen ihsin zir, thurawn thiam dingin public policy neih a thupi.\n“Tulmi le duhmi a tam, neihmi a mal” ti asi theu. Thil tampi tulmi lakah thil pakhat te hrangah ziangtluk pek awk, hman awk asi ding timi khaukhih thiam a thupi zet asi. Tahthimnak: Mibur pakhat pual ram an tawi. An lak ih mi hmukhmak pakhatin sapicang an kah hlanah a hmuh hmuh savuak, sawrsia, tlummuang tivek a kapciamco tikah sapicang an tlan theh. Cozah kumpi, miphun, pawlkom, mipi neihmi bungrua, minung, sumpai, tikcu can pawl cu tawpcin nei lawnglawng an si. Cumi lakah ziangtik canah ziang hrangah ziangzat zo in a tuah ding, hman a tha, tvp lairel thiam, a thupitdan ih zirin ziangkim khawkhan thiamtu, leitlun pumhuap khuaruat thiamtu pawl thu ngai in cangvai thei dingin public policy tha zet duan thiam a thupi ngaingai asi.\nNung fangfang, um fangfang ding cun mi naran zovek khalin pawlkom, mibur, cozah kumpi, biaknak le NGO pawlkom mibur cangvaihnak hruai theih cangvaih theih asi. Leitlun khawmual tlan zuam awknak ah santiluang in a cimsiat thei lo mi miphun tintian lakah a dingsuak mi miphun, kumpi cozah, pawlkom, mibur si Pathian pekmi leitlun pumhuap khawruahdan, hmnarua, cangvaihdan, le pehtlaihnak tha pawl hmang in kum zabu 21 mibur cangvaihdan thawn kaih aw mi public policy neih le nunpi hmanthiam ding a thupi sinsin asi.\nCangantu: Rev. Hre Mang, Pastor @ Falam Christian Church of Indianapolis, USA. Zirnak, B.A. in political Science, (Hartwick College, New York, 2002); M.P.A. Master of Public Affairs (Indiana University, Indiana 2005), B.Th. & Th.M.. 1988 ah Mandalay University kai lai ihsin Burma rampum buai ruangah kawlram suahsan in “8888” tlawngta cangvaihnak teltu asi. 2000 ah US Congress ih tuahmi scholarship program thawn USA ah feh in tlawngkainak pehzawm in siseh Indiana State government hna kum 7 a tuan hnu ah Pathian kawhnak cohlang in pastor a tuan. Zirnaklamah Ph. D. in Leadership, Tennessee Temple University ah a zir rero lai.


Efesa 1 (Ephesians 1)\nEfesa Kawhhran hnenah Paul ih cakuat hi a hmaisa bikah, “Tikcu caan a kim tikah Pathian in famkim ih a tuah tummi cu: vanah siseh, leilungah siseh, siammi thil hmuahhmuah hi finkhawm ṭheh ih Khrih kha lu bikih ret khi a si,” ti thu hi a thupi bikah a ret (1.10). Cun leikhawvel milai hmuahhmuah Jesuh Khrih sungah pumkhat si theinak dingah hi Pathian ih tumtahnak bangtuk in Pathian ih minung pawl in tican nei ih nun dingah zaangfah a dil.\nHi cabu a hramthokah cangantu pa hin pumkhat sinak ding tumtahnak thu a sim. Himi thu-ah hin Pathian in a milai pawl ziangtin a hriil, Jesuh Khrih sungah ziangtin an sualnak a ngaithiam in a luatter, tile Pathian ih thutiamnak cu Thlarau Thianghlim in ziangtin aamahkhannak ah a canter ti thu a sim. A ṭhen hnihnak ah ca siartu pawl cu Bawi Khrih sungah pumkhat an sinak kha pakhat le pakhat an nun khuasaknak cio ah tican nei in an langternak dingah a forh.\nPathian ih milai pawl pumkhatte in Khrih ah an lung a khat aw a si ti langternak dingah sim duhmi a langtertu tahṭhimnak hmang in a sim. Kawhhran cu taksapum bangtuk a si ih Khrih cu lu bangtuk a si; Kawhhran cu inn bangtuk a si ih Khrih cu a kiil-ih innhramṭoh bangtuk hi a si; Kawhhran cu nupi bangtuk a si ih Khrih cu a pasal bangtuk a si, a ti. Khrih sungah a langmi Pathian zaangfahnak hin hi cangantu ih ruahnak cu saangzet ah a thlenter. A simmi hmuahhmuahah Khrih ih duhdawtnak, a pumpeknak, sual ngaithiamnak, zaangfahnak le a thianhlimnak thawn a sim a si.\nKhrih le Kawhhran (1.3-3.21)\nKhrih sungih nunnak thar (4.1-6.20)\n1Pathian lungkimnak vekin Khrih Jesuh ih tirhthlah keimah Paul in Efesa khuaih a ummi Pathian mi pawl, Khrih Jesuh thawn nan pehzom awknak ah rintlak ih a nungmi, nan hnenah hi ca hi ka lo kuat.\n2Kan Pa Pathian le kan Bawipa Jesuh Khrih in zaangfahnak le daihnak lo pe hramseh.\nKhrih Hnen Ihsin Thlawsuahnak\n3Kan Bawipa Jesuh Khrih ih Pa le a Pathian cu thangṭhat si koseh! Ziangah tile Khrih thawn kan pehzom awknak thawngin kan thlarau hrang van thlawsuahnak a phunphun kan hnenah in pe. 4Khrih thawn kan pehzom awknak thawngin Pathian in kannih cu Amah ih hmaiah mi thianghlim le mawh nei lo si dingin leilung a sersiam hlan hman in Amah ih ta-ah in rak hriil zo. In duhdawt ruangah, 5Pathian in Jesuh Khrih thawngin a faale ah in canter ding cu a lungawi zawng le a duh zawng in rem a rak ruat cia a si. 6A sunglawimi a zaangfahnak le a duhdawtmi a Fapa thawngin laksawng in pekmi ruangah Pathian cu thangṭhat si koseh! 7Ziangah tile Khrih a thihnak thawngin kan sualnak cu ngaidam a si zo ih a luatmi kan si zo. Pathian in a zaangfahnak cu kan hnenah tam zetin in pek ruangah, 8a zaangfahnak cu a va tum lawmmam so!\n9Pathian cun a fimnak le a thuukmi a thutheihnak in a tumtah ciami cu a tuahsuak ih Khrih sungin kimter a duhmi a thuthup cu kan hnenah a langter zo. 10Tikcu caan a kim tikah Pathian in famkim tein a tumtah mi cu: vanah siseh, leilungah siseh siammi thil hmuahhmuah hi finkhawm ṭheh ih Khrih kha lu bikih ret ding khi a si.\n11Ziang hmuahhmuah hi Pathian amah ih tumtahmi le ruahciami vekin a kim ṭheh. Khrih thawn kan pehzom awknak thawngin a minung si dingah Pathian in in hriil zo; cumicu amah ih tumtahmi a si ih a hramthok ihsin a rak khaukhih ciami a si. 12Curuangah Khrih sungin ruahsannak a nei hmaisa biktu kannih in Pathian hnenah sunlawinak pe uhsi.\n13Nan hnenah rundamnak a thlentertu Thuthang ṭha a dikmi thuthang cu nan theih tikah nannih khal Pathian minung nan si ve. Khrih nan zum ih Pathian in amah ih ta nan sinak langternak ah hminsinnak cu nan parah a khen; cuih hminsinnak cu pe dingin a lo tiam ciami Thlarau Thianghlim kha a si. 14Pathian in a minung hnenah a kam ciami kan ngah tengteng ding ti langternak ah cuih Thlarau Thianghlim cu aamahkhan a si ih a minung hnenah cun luatnak tlamtling in a pe ding ti kan theih fiangnak tla a si fawn. A sunlawinak cu thangṭhat si ko seh.\n15Bawi Jesuh nan zumnak le Pathian minung parih duhdawtnak nan neih zia ka theih thok vete ihsin, 16nanmah ruangah Pathian hnenih lungawi thusim ka cawl dah lo. Ka thlacamnak in ka lo ciing ringring. 17Cule kan Bawipa Jesuh Khrih ih Pathian, a sunglawimi kan Pa in, nan hnenah Thlarau lo pe hram dingin ka dil. Cuih Thlarau cun a lo fimter ding ih Pathian nan hnenah a langter fawn ding; cuticun Pathian cu nan thei ding. 18Ziangbangtuk ruahsannak nei dingah so a lo kawh ih a minung pawl hrangah a tiamkam ciami cu ziangtluk mangbangza so a si. 19Amah a zumtu pawl sungah a hnaṭuan theinak huham cu ziangtlukin so a tum, ti tla khi hmu thei dingin le a tleunak tla nan hmuh theinak dingah nan thinlung run ongter hramseh, tiah a hnenah thla ka cam a si. Kan sungih a ummi cahnak cu, 20Khrih thihnak ihsin a thawhter hnuah vancung khua a vorhlam kapih a totertu Pathian ih cahnak huham thotho kha a si. 21Cutawkah Khrih cu uktu a si ih vancungih uktu dangdang siseh, thuneitu dangdang siseh, bawi dangdang a ummi pawl tla siseh, an tlunah Khrih cu uktu bawi a si. Hi leikhawvel tlunah siseh, a ra leh dingmi leilung tlunah siseh, thuneitu pawl hmuahhmuahih tlunah Bawi bik a si. 22Pathian in Khrih ke hnuai ah ziangzongza a ret thluh ih ziang hmuahhmuah ih tlunah Bawi a si tiin Kawhhran ih lu ah Khrih cu a ret. 23Kawhhran cu ziang hmuahhmuah a famkimtertu Khrih ih ruangpum a si.


Covid 19 Ral Do dingin Than Shwe san ih Dr. hminthang cangvai thok | Falam Online Media\nCovid 19 Ral Do dingin Than Shwe san ih Dr. hminthang cangvai thok\nCovid 19 suar hnihnak in Myanmar rampi a nuai ih a ninii in nathrik a karhzai roh vivo ruangah dokham danding ngaihtuah dingin tuhlan cozah san ih rampi Minister Of Health Lubik rak ṭuan dahtu Dr pahnih cu hnaṭuan dingin an ra kir sal.\nMinistry of Health and Sports hnaṭuan bawm dingih ra kir sal cu Dr Pe Thet Khin le Dr Kyaw Myint an si ih Covid 19 thawn pehpar mi medical advisory group thawn thureltlangnak an nei tiah, Ministry of Health and Sports cun September 23 ah a phuang.\nThuphuan ahcun Dr Kyaw Myint cu Covid 19 thawn pehpar mi Technical Assistance Advisory group ih hotu dinhmun ah a tel ti a siih Dr Pe Thet Khin cun Health Impacts Advisory Committee ah Chair dinhmun in a kaihruai ti`n an ngan.\nDr. Pe Thet Khin cu 2011 ihsin 2014 kum tiang rampi Minister of Health Lubik rak ṭuan dahtu a siih University of Medicine (Mandalay) le University of Medicine (1), Yangon khal ah Professor rak ṭuan dahtu a si.\nDr. Kyaw Myint cu Than Shwe san lai ah Minister of Health Lubik a rak ṭuan ih Than Shwe tei` innsang specialist Dr khal a si.\nDr. Pe Thet Khin hoha mi Advisory group cu 2020 April 22 ih dinsuahmi a siih Dr. Kyaw Myint hoha mi Advisory group cu 2020 September 20 ih dinsuahmi a si tiah Myanmar now cun a ngan.\nTudinhmun, Myanmar ramsung ah Covid 19 mina 7,827 hmuhsuahzo a siih cumi ah minung 133 thi in, mipum 2085 an dam sal a si.\n← Australia ram ah Danglam zet in Ngapi 380 lenglo Thi – Video\nTuahcawp Zuk in Ka Nunkhua I Siatsuah – Taiwan model Heidi Yeh →\nMyanmar : Kum 1000 luan zo hrawng ta siding zum um mi Rohlu phorh suak\nMon ramkulh, NLD party campaign nakih Motor let ah Minung 8 hliamhma tuar


PDF (Kalay) In Hriamkai Pawlkom Pakhat An Nuai, An Sakhan An Laksak – Meifar\nSeptember 29, 2021 admin Lawrkhawm 0\nKalaymyo thlanglam Tin Thar ramsung, Doe Nwe ramsung, Ingyun ramsung, Kyauk Pyut ramsung le Kukkol ramsung pawl ah Dalan Pawl Thianfaitu timi hmin kengin Shine Ta pawlkom pakhat aum. Shine Ta (ရှိုင်းသာဦးဆောင်သော အဖွဲ့) pawlkom pawl cu khuasung mipi parah nunrawng zetin an cangvai, lal vekin an tlangleng.\nṬhenkhat mipi pawl cu sumpai le thilri laksak tu, fala pawl pawngsualtu, Dalan, ritheihsii tham ih zuartu tin awlaiten an puh ih an that hluahhlo. An that hnuah an sui, sumpai, bike le an rohlu pawl an laksak. Daanpahbal in an cangvai ruangah khuasung mipi pawlin PDF (Kalay) hnenah zual an ko ih bawmnak an dil.\nShine Ta pawlkom pawlin sualnak nei lo mipi pawl cu an kai ih nasa zetin an velh ciamco hnuah an that lai video khal hmuh ding aum. PDF (Kalay) thawn pehtlaih awknak zianghman an nei lo nan Shine Ta pawl ih cangvaihnak cu PDF ih cangvaihnak ih ruatsualtu khal an um.\nMipi ih an dilnak vekin September 26 ah PDF (Kalay) in an sakhan cu an va kap ih kaphnih kahawknak a thleng, an hotu bik an kap that hnuah an sakhan cu an laksak ih an member pawl khal an kai. An rak laksak mi sui, sumpai le bike pawl khal ṭhaten hmin cazin an ngankhum hnuah a neitu diktak hnen ih a thleng theinak dingah an tawlrel rero lai.\nPDF (Kalay) cu National Unity Government (NUG) kuthnuai ih um a si ih daan le dun vekin ral an do, ralkap cozah dotu pawlkom ṭhenkhat thawn khal tangtlang in ral an do ṭheu. Ziangvek pawlkom khal an silen sualnak neilo khuasung mipi parah nunrawng zetin an cangvai asilen kan do vivo ding” tin an tarlang.


Gaza Ah Israel Ralkap Lut - Chinland Today Media\nGaza Ah Israel Ralkap Lut\nJanuary 5, 2009 6:36 pm·0 comments\n: January 5th, 2008\n: By Pu Sum\nIsrael ralkap pawlcun an simcia vekin Gaza khawpi cu an va luhcilh zo ih. Gaza city cu a laifang ihsi lut tlangin. Karni Crossing ihsin Merditerranian Sea, thleng an khamcat.\nHimi ruangah khawpi sung palkai awk theihlo’n a pit. Vanzam ih bomb thlak lawng duhtawk loin Israel ralkap pawlcun Tank 40 rual thawn lutin Gaza thlanglamih, Khan Younis an kapih cui hlei ah mizan sunah Gaza hi vanzam in Bomb vawi 30 an thlakbet.\nTu lai fangah Gaza cu meisa eng neilo in a thim thluh ih ei leh in tirawl neilo in khawsik zet lakah an umbet.\nHimi laiah Israel thilti dan duhlo ruangah, Istanbul, Rabat, leh Beirut ah mipi tamzetin lamzin an zawh. US cun tuihlan vek thotho in himi buainak suaktertu cu Hamas pawl ansi tiah a simbet.\nTu ah hin leitlun ram dangdang hruaitu pawlcun Israel leh Hamas pawlcu Ceasefire tuahdingin an nawr rero laiih. French President Nikolas Sarkozy cun Gaza ih nitin ttulmi lakluh nakdingah nazi 48 sungtal Ceasefire tuah remti dingin Israel leh Arab hruaitu pawl a dawr rero lai.\nFranch President Nikolas Sarkozy cun Egypt khawpi Cairo, Israel khawpi Jerusalem, West Bank ih Ramallah leh Syria khawpi Damascus pawl pal vivo in an hruaitu pawl a kawm vivo ding.\nEuropean Union hruaitu leh Russia hruaitu pawlkhal’n rualrem nak tuahtum in Middle East ah an um lai rero. Palistinian hruaitu pawlcun zarh khat sung Israel in Gaza a kah nakah minung 509 an thi ih midang 2,500 lenglo in hriamhma an pu ih mithi pawl sungah minung 70 cu tui zarhte ni ihsi Israel in Gaza a siim hnuih thi an si tiah an sim.\nMithi leh hriamhma tuar pawl lakah a tamsawncu civil mi an si tiah an sim. Asinan Israel ralkap pawlin Journalist pawl Gaza ih luh an kham ruangah hithu hi a dik taktak maw tihi fiangtei theih asilo.\nHamas pawlcun mithi 509 sungah an ralkap pawlcu 10 lawng an si tiah an sim. Israel cun an ralkap 1 telin mi 4 an thiih midang 34 in hriamhma an tuar tiah an sim.\nSri Lanka cozah ralkap pawlcun kandung zarhte sunih LTTE khawpi Kilinochchi an laksak zo ih. Himi hnuah ralkap dang kuatbetin LTTE pawlcu nawr vivo an tumih an do awk rero laithu hi- Himi ca ngan lai tiangah cun ziangvek dinhmun ciah an thleng ti theih fiang asi hrihlo ih theih man cinmi ah Sri Lanka cozah ralkap pawlin LTTE Tapung pawl kutsung ihsin Elephant Pass cu anla ngahzo ticu theih fiangman asi.\nLTTE pawlcun Cozah ralkap 53 an kahthat ih midang 80 lenglo hriamhma an pu tithu an puang. Asinan LTTE khawpi pakhat Mulaitiva, laktum ih hmainawr rero laitu Sri Lanka ralkap pawlih thupuangtu Mai General Jagath Dias cun LTTE pawlih thu simmi cu thudik lo asi ati. Sri Lanka ralkap pawlcun cakzet’n hmai an nawr vivo laih LTTE pawlcu an tlase vivo lai tiah asimbet. Asinan LTTE pawlcun Mulaitiva, hmunpi cu LTTE kutsungah a umlai tiah an simve.\nUS Vice President Pakistan Tlawng Ding\nUS Vice President thar Joseph Biden cun tuikar sungah Pakistan fehih India thawi an dodar awknak ti daih a tum. Nikum November thlaih misual pawlin Mumbai an sim ruangih thubuai nei hngir hngo aw ringring India leh Pakistan ram pahnih karlakih ban phartum ramdangdang hruaitu pawl lakah Biden hi dinhmun pawimawh zet asi tiah Media pawlcun an sim. Pakistan ih ni hnih a cam sungah Biden, hin President Asif Ali Zardari leh Prime Minister Yousuf Raza Gilani a kawm dingih Pakistan in misual a do nakding hrangih US in Dollar 115 Million a bawm dingthu khal a relpi cih ding.


Olsam Khristian Nun - Chinland Today Media\nNovember 29, 2008 10:37 pm·0 comments\nSiar: Matthai 16:24-28\nKeimah ruangah a nunnak a liamtu cu a nunnak a hum ngah ding. – Matthai 16:25\nKumkhat Sung aibal: – 2,3 John, Jude – Thufim 21:22-31\nTV program tampi cu caan tawite sungah kan zoh ttheh thei. Kan theih duhmi thu pawl caan tawite sungah fiangte in a lang thluh. Ziangahtile cet lam fimthiamnak ruangah Nazi pakhat a reimi program kha minute 6 hrawgah kan hmu ttheh thei. Minisode Net-work in a larzetmi zoh nuam thuanthu pawl kha tawi famkim in a tuah saal ruangah kan zoh duhmi hmuahhmuah kha ol tein kan hmu thei. Mah zoh duhmi pawl caan tawite sungih zoh thei ttheh timi hin ziangtluk in fimnak a sang ti a lang. Kan nunnak ah ziang hmuahhmuah hi olsam dingin tuah thei a si.\nMi hrekkhat cun Khristian sinak hi olsamter an duh. Nipi Ni lawng Biakinn ah an feh. Kawhhran in nunnomnak an tuahmi lawngah an tel. Ahlu malte lawng an thlak ih an khawmpi mi pawl parah an ttha. Taimak suah in zuamnak an nei lo. Nipi Ni cu colhnak le nomnak in caan an hmang.\nCumi cu olsam Khristian sinak a si. Asinan kan theihmi Jesuh dungthlun nun cu Nipi sun ih colh men lawng a si lo lifestyle nunzia a si ih nitin langter dingmi a si. “Dung thluntu” tiih kawhmi cun Jesuh hrangah nunnak pek khi a si (Mtt16:25).\nKan nitin tumtahmi kha Amah ap in A dung thlun dingah in ko. Amah thawn pawlkom nun ih a suahpimi cu kan thuruah, kan thurel, kan lungput le kan tuahmi pawl hi kan lungawinak le Pathian lungawi tertu an si ding.\nKhristian nun cu olsam nun hnakin a cuang deuh,\nA liamcia caan ih zumnak ih thlacam men kha a si lo;\nNitinte ap-aw mi nun,\nKumkhua rei awh Khrih hrangih nun a si.\nKhrih zum timi cu veikhat kekar men si loin\nAmah thawn nun sung fehtlang nun a si.


Zinghmuh Tlang Kainak | VCTH\nHome » Hmun Le Hma » Khual Tlawnnak » Zinghmuh Tlang Kainak\nBy vcth on November 9, 2013.\nSalai Van Cung Lain\nFalam kan inn sangkate ihsin ka nauhak lai ten Zinghmuh tlangtluan ka rak cuan ringring ṭheu. Cu tawk lai-ah leilungpi hi hivek tlang lawnglawng in a khat thluh dingah ka rak ruat. Pathian thil tuah hmun rawn, a saa, a dainak hmun pawl tampi a um ding ti hi ka rak ruat ban dah lo. Zinghmuh tlang thu cu kan u le kan rualpi pawl nih an rak rel ringring cu ka rak thei ve ṭheu. Zinghmuh tlang par-ih Cross thu thawn pehpar awk in, Saya Cate nih khal hla mawimawi a rak phuah. Zinghmuh tlang par-ih cross an rak siatbal thluh ti’n ka thei ih ziang ruangah a si bik cu ti ka rak thei lo nan ka thinlung te’n ka thin a rak na ve zet. Cutawk lai ahcun a hmin lawng ka rak thei ih a tlun thleng ding ka rak tum dah lo. England ram ka um hnu ihsin tlang kai lam-ah duhhiarnak ka neih zia ka thei awk sal. Tlang ka hmu hnuhnu cun kai lo-in ka um thei lo ti tluk hi si. Norway NCCYF Civui ka feh lai-ah Civui an tuahnak khua cu tlang in a kulh ih a sannak hmuahhmuah cu ka rak kai duh thu ka rel. Ziangah na kai paih in tiih, sim daan ding ka rak thei lo “Because they are there to climb” ka rak ti hai.\nEngland, Scotland, Norway, Switzerland ih tlang sangbik pawl khal ka ke tangah ka rak ret thluh nan ka suahnak lairam ih tlang sangbik cu ka rak kai thei dah hrih lo. Tlangkai ka paih thok ihsin Zinghmuh tlang kai hi ka rak saduhthah ringring mi a si. Ka rual Mawiaa le Ramthlo-mi pawl ka hmu le Zinghmuh tlang thu lawnglawng ka rak sut hai. April 16, 2013 zinglam a rak thleng cun ka thin phang le lungtur in ka umthiam lo, ziangahtile Zunghmuh tlang ka kai tum ni a rak si ruangah. Himi ni cu ka hngilh dah lo ding, ziangahtile Zinghmuh tlang ka ke tangah ka ret thei ni a si. Himi ni ah Falam ih rualpi pahnih thawn Ramthlo ih kan u pa khat ih lamhruainak in a zim tiang kan va thelng thei. A sunglawituk in ka thei ih keimah hrang te lawngah taan men ding cu a pamhmai-tuk ti-ah midang hnen khal-ah tlang ka kai lai-ih ka hmuhtonmi pawl ka hlawm ve hai ding, timi ruahnak ka rak nei. Ka kai daan thei ve hai seh, ka hmuhmi hmu ve hai seh, a thleng hrih lo pawl thleng ve duhnak thinlung nei hai seh timi ruahsannak thawn mallai ka rak hlawm ve duhnak a si.\nApril ni 15 ni, ah ka pa ta CR-V ka hlang ih Kalay in Falam ah ka so. 2011 ka tlung lai-ah ka kai tum nan a rak rem cang thei lo. Ni 16 ni, ka vun pok zik taktak in cu ka phur tuk, ka mang lawng ih ka man ringring mi ka kai ngah thlang ding. Zinglam cu ni a hung suak ih zilthli nem te’n a hrang, ni 15 ni ah ruah malte a sur ih zaan lam hrawngah ruah a sur men ding tiah zum a um. Falam ihsin zingrawl ei ṭheh hnu-ah Ramthlo lam pan ih kan pok. Matubuk kan thleng ah kan cawl ih ka rak suaknak inn te ka va zuk ta. Inn cu amah kel te’n a rak si lai nan ṭhuam pakhat a rak um nawn lo-ih a lei deuh. Lungpi kan thelng ah ka rualpi, an pahnih te’n “Puu Saa Pin” ti’n hmunkhat te ah an au tlang ih ka lau ih brake ka pal zik te rori. Tlung lam le kan ei leh ding ti’n kan lung kim ih kan lan vivo. Taal khua kan lan in cu ruah a sur thok thlang, cuti’n Tlangzar kan thleng zik in cu ruah nasazet in a sur, thli le nasa takin a hrang bet hrih, mero pawl an zam hluahhlo nan motor sungah Zante hla kan ngai ih kan nuam awk tak thotho. Zinghmuh tlang cu ka vun zoh ih mero ih cakzet in a khuh tum lai fang hawng te a rak si.\nThli le ruah a nasa daan cu Hlawng Dawh Thang le Tial Ciang thuanthu ka thinlung ah a rak suak rori. Khawsia le khawsia an do awk laifang si pei maw aw, ti’n keimah te’n ka ruat. Hlan lai-ah Zamual khua ah Sialchir in an ar pawl a rak deh sak thluh ti si. Cutin Polnu (witch) in a kut ah arti a khuai ih hmuhnak a nei vekin tlangval Hlawng Dawh Thang kha Zinghmuh ih Tial Ciang na vung thit thei si le Thli le Ruah cu na lam ah an ṭang dingih Sialchir pawl an vuakthlak thluh ding ti’n a rak sim. Cutin Hlawng Dawh Thang in Tial Ciang cu a vung dap ngah ih Thli le Ruah nih Sialcir pawl cu an vuakthlak ringring ti’n thuanthu roling a rak um. Himi thuanthu lawng siloin ka pi in hlanlai zumdaan ah Zinghmuh tlang tang hi mithi khua fehnak lamzin a rak si. Zaan lai-ah ram tawi pawl in mithi pawl ih khingte awn khal an thei rignring thu in rak sim.\nCutin nikhua a sia-tuk ruangah ṭul ka tum. Tlangzar ah reipi kan cawl ih nikhua a sia-tuk ah cu kan kai thei ding ual lo tin, beidong zetin ka um. Ka rualpi pahnih nih cun tha in pek, nikhua a ṭha sal dingih kan kei thei ko ding so khaw in rak ti. Cutin ruah a hung han cun mero a fai viarviiar, mepian rawng van a rung lang ih ni a hung suak, kiangkap ih tlang pawl in tha in pek sal. Ramthlo kan thleng cu sun nazi 12:35pm a si zo. Ramthlo khua pawl thawn kan rak tong awk ih “Zan nan riak lo ding si le kai duh hlah uh, nan simtuk ding, caan nan nei nawn lo” ding tiah in kham. Nan Zinghmuh tlangpi hmuh ban ah a um zo thawn, kan zate’n kan phurtuk thawn, himi fang te ah cu zofa hman nih in kham thei lo ding. Cutin, ziangvek boruak si khal le kan tum thotho ruangah Ramthlo khaw pawl in an khua ih ramtawi thiambik lam pakhat kha “khah, nang va thlun ko aw, anmah te’n cu pakhat khat an cang pang ding” ti’n kan mah in duhdawtnak le duhsaknak thawn an fial. Cun a inn ah meithal, namte, meicih, kuahli pawl kan lak ih Ramthlo khaw lu ciahciah in kan kai thok. Kan thok cu ka kut ka cul ih keimah te’n ka nuam aw tuk, ka tumtah mi pakhat ka tuah ngah thlang ding ti’n ka nuam aw.\nRamthlo khaw lu ihsin nuamte te’n kan so vivo. Lamzin tha te’n cekmi a si lo ih, hramrul lakin feh a si. Asinan lamzin ti cu a theihthei cu a si ko, sapel pawl le thing hlam pawl ih hmang ringring mi zin a si ruangah. Ralring te’n so vivo a si ih thazang ṭha ahcun so a ol te. Ruah a sur ṭheh pek te si ih leilung a ciar, nikhua a dai thawn tlangkai a nuam zet. A tlun deuh kan thelng in cu zilthli thiang kan hun hawp ngah vivo. Kan lamhruaitu pa cu lamzin ah “varung” va khal a awk, cule Ngalhriang khal a hmu nan kap ban ah an um lo. Cutin a zik kan thleng zik te ah dung lam kan hoi cun Ramthlo, Dokṭhek, Falam-Hakha lamzin, tlangtluan le tupi pawl fiangzet in a hung lang. A sangtuk kan thleng hmang tiah kan ruatawk ih ka rual pakhat in “Hi tawk maw Vanram si a sang sawn pei” ti’n a ti. Baang zetin tlangkham pawl kan lan hnu-ah a zik kan hun thleng cun thli cu ‘vir…vir.. vir’ a ti ih pakhat le pakhat biakawk hman a ol nawn lo. A zik kan thelng cih ding hmang ka ti ih ka kiangkap cu ka hei cuan. Leitlun pi hmuahhmuah ka hmu theithluh tlukin khi, sang in ka thei awk. Hualngo tlang tluan, Zahau tlang tluan, tupi le Laiva pawl ka vun hmu. Cule Thinglamtah mawi te cu tlangtluan tlun-ah hmaihngal zetin a ding cu ka hmu ih ‘..awww… hi tawk hmuh si hi maw ka rak feh duh ringringnak cu..’ ti phah ka mang si hmang tiah ka ruat awk . Ka kut ka keuawk nan ka ṭhang lo ih thu ngai a rak si ko hi ka hei ti sal. Tlangzim te’n kan zawh vivo nan thli a hrangtuk tikah in fenhlo pang ding ti kan phang lam, cunah a zim lo deuh a lei-nak lam deuh in kan zawh sal. Cutin Bethel khan lungphunnak kan thleng. Malte cawl phah in kan zuk awk. Cutin nuamte te’n kan feh vivo ih kan hmuitinnak pi cu nazi 2:55pm ah kan thleng.\nKan zate’n kan cibai-awk ih kan hlawhtlinnak par-ah kan lunghmui zet cio hai. A zim kan thelng hlan hrawng view hnakin Cross umnak taktak in view a mawi sinsin. A tlun in cu leitlun zate’n hmu thei asinan kan mit in a ban deuh lo ih si. Pathian thil tuah a mawi zia, Pathian sersiam vek cekci rori’n (ram kaang siar lo) kan lairam a mawi zia cu hitawk hmunin thlir thei a si. A sangbiknak in khua hun cuan phah-in hlawhtlinnak dang pakhat ka ngah si timi feeling thawn ka diriamzet. Himi feeling te hi man ih lei thei mi asilo, thinlung duhnak le zuamnak lawng-ih ngah theimi a si. Himi feeling te ngah duhah si Marathons khal ka tlan, leitlun ih tlangsang pawl khal ka kai. Mitampi nih cun khavek mah le mah siatsuah aw theinak tuah rero mi-aa in ti ṭheu, nan ka passion (duhhiarnak/hiarhalnak) an thei thiam lo ruangah si.\nCross kiangte ah ZTC le RZMP pawl lungphun mi pahnih a um. Ka uartuk ih lungto par-ah kan hmin ka ngan ve ih an kiangah ka phun ve. Cun kan laidaan te’n ka hlawhtlingnak ka aih ding ka ti ih ka pu ih Meithal cu ka hlang. A meithal cu leitlun in ral hmin thangbik Waterloo Battle lai leitlun rallam thaimbik pakhat a si mi Napoleon le mirang ralbawi Wellington do awk lai ih hmanmi meithal vek a si. Ka man (ready), kah dinhmun ka lak ka rualpi nih khah 1, 2, 3 ti ṭheh veten ka kap, a awn ringzet ding hman ka ti nan thli a hrangtuk ih a ring tuk in ka thei lemlo. Ka kap ṭheh ve te’n ka hmai ah zian a zammi nih i kang nan zianghman ka cang lo. Tlang zim le ka thleng ngah, ka nun sungah meithal hmaisabik ka kap ngah thawn ka diriam rori. Cuntin tlun ding lam kan tim tuah.\nKan cawl rei deuh ih si ding, tlung lam cu kan rit deuh. Kan nuamawtuk ih zin suk ah hla kan sak phah vivo. Kan lamhruaitu pa cu hmaisa ih ngal hriang a hmumi a va pel duh ruangah amah te’n kham lakin a suk. Tlung lam cu ka rualpi an pahnih te’n an ke a na ih lamzin hrekkhat kedam lo bak in an tum. Ramthlo kan thleng zik te ah ruah a sur thok ih kan suai ciam, cutin tluangte’n Ramthlo cu zaanlam nazi 6:00pm ah kan thleng sal. Cun Falam ah kan feh lan, zaanlam khawthim zik ni a lut fangte si ih khawvel cu a hring le a sen a rawi awk lai fang te a si ih a mawizet. Leitlun tlang sangbik pawl khal ka ke tangah ka ret thei zo, Zinghmuh tlang ka kai ngah cu ka diriam tuk lawlaw. Tucu kainak ding dang a dang hmuitinmi pakhat ka hawl ṭul ding tin kei mah ten ka ruat. Europe ih tlang pawl cu laitlang thawn an bang aw lo, annih cu vur, tidaikhal pawl thawn a khat, tlang pawl cu an rang thluh ih an mawi zet. Zinghmuh tlang hi cu hring dildel tlangtluan, tupi pawl, cun a thiangbikmi zilthli hawp phah te’n cuan khi a si. Europe lam view khal an mawi, Laitlang khal a mawi, an mawi daan te an bang aw lo veve, mawi cuangnak te veve an nei ciar. Asinan, Zinghmuh tlang ka kainak hi, Europe ih tlang pawl hnak in cu a niam deuh nan diriamnak tampi ka nei sawn. Keimah ta rori vekah ka ruat aw ih ka duhdawt cuang. Ziangtin ka tah thim ding ti le, mirang fala pawl an mawizet ko, kan zoh ṭheu hai nan laipa hrangah cun lai fala hi an mawibik thotho vek hi si. Kan tlung lam ihsin tlang lam kan hoi sal ih, Zinghmun tlang cu kan cuan phah in hmai hngal le diriamzet in “ka thleng dah zo” timi te ka thin lungah a suak. A tu cu mi nih Zinghmuh tlang thu an rel khal si le hmaihngal zetin “ka thelng dah zo” ka ti thei thlang.\nNote: Tlunglam ah ka phone GPS thawn tracking ka tuah mi, kan feh nak zin.


Malaysia Fala Hlo An Hawl Rero Mi Cu Kawlram Ah An Rak Kaihrem – Meifar\nMalaysia Fala Hlo An Hawl Rero Mi Cu Kawlram Ah An Rak Kaihrem\nApril 30, 2022 admin Leitlun 0\nMalaysia fala kum 22 mi Chia Min Yong cu a hlo ih an hawl rero hnuah Myanmar, Shan State, Tachileik ramsung ah misual pawlkom in an kaihrem thu theih a si. Malaysia palik pawl khalin an buaipi rero lai.\nThailand ram ah hnaṭuan ding ṭha aum tin cawngianak a hmu ih Thailand ram ah hnaṭuan dingin a poksuak. Cawngianak ahcun thlakhat ah $2000 le $3000 a ngah thei thu an tarlang, cumi cawngianak tuahtu cu misual pawlkom an rak si. Thailand ram ihsin Tachileik ah an hruai ih misual kut sungah a thleng.\nMisual pawlin tlensuahnak dingah Singapore $47,685 zat an ngen hnuah Singapore $127,161 zatin an ngen sal. Patrick Ooi Khar Giap thuthang sungah an kaihhremnak hmun ah Malaysia nunau 100 lenglo an um ih a tlangpi thu in tlensuahnak dingah mi pakhat ah Singapore $2000 le 4700 an ngen ṭheu tin an tarlang,\nSumpai thawn an tlensuahmi hi mi 10 an um zo. Chia Min Yong tlensuahnak dingah sumpai an dil tamtuk ruangah a innsang pawlin harsatnak an tong, curuangah Singapore hlasakthiam le lemcan thiam hminthang Wang Lei in sumpai cu a ṭumsak ding thu a tarlang,\nWang Lei in sumpai a ṭumsak ding thu cu online parah a lar ciamco ruangah misual pawlkom in tlensuahnak ding sumpai cu an thansal ih tutiang an tlensuak thei hrih lo. Misual pawlkom in Chia Min Yong cu innkhan pakhat sungah an khum lai ih ziangtin hman an tuah, an sualpi lo ih hna khal an ṭuanter hrih lo thu an sim thei. Asinan, an tlensuak lohli lo asilen a parah thil poi a thleng ding tin an hringhro.\nThudang: Myanmar Ram Ih An Kaihhrem Mi Thailand Fala (2) An Tlansuak; Myanmar-Thailand ramri ih um Myawaddy ah Thailand fala pawl an kaihrem ih hlawhhlang an ṭuanter ṭheu. Thailand fala kum 25 mi pahnih cu Myanmar ramri ah hnaṭuan ding ṭha zet aum tin an bum, Myawaddy ah hnaṭuan dingin an va feh ih misual pawlin an kaihrem hnuah an taksa an zuarawkter. Myanmar ram an thlennak cu a rei zo.\nMikhual pawlin nuamcennak ah an hmang, hna an ṭuan duh lo asilen 25,000 baht an kuanter. Ramri cu Myanmar ralkap pawlin an kil thepthep ruangah an tlansuak ngam lo. Cumi hnuah Thailand ramri kiltu ralkap pawl thawn a thupten an pehtlaihaw thei.\nApril 27 zan ah an tlansuak ding thuhla cu Thailand ramri kiltu hnenah an sim thei hmaisa ih Myanmar ralkap pawlin in kap that asilen kan ruak hi rak la uhla, kan taksa cu midang hrangah hlu uh’ tin an cah ta. April 27 zanṭim laiah an tlansuak ih Myanmar ralkap pawlin datmei thawn an dum ciamco.\nThailand ramri kiltu pawlin an rak auh ih tiva ah dawp uh’ an ti. An vanṭhanak ah ramri tivapi cu an leuhsuak thei ih Thailand ramri kiltu pawlin an dirsuak. Thailand fala kum 25 mi Ekapop Lueangprasert in, “Kan umnak hmun ah Thailand nunau 300 hrawng cu kaihhrem an si lai, hlawhhlang an ṭuanter” tin Thailand palik hnenah a sim thei.\nA Nupi In A Thihsan, “Zohman Ka Mawhpuh Lo, Ka Nupi Hi A Vanduai” A Ti\nKachin Mino An Vuakvel That


Vanram thlen theinak dingah Jesuh lawng hi maw lamzin a si?\nKumkhua nunnak ngah?\nThlarau daan pali cu ziangpawl an si?\nThih hnuah nunnak timi a um maw?\nSikhalsehla Pathian in ziangtlukinso in duhdawt ti cu a langter: misual kan si hrih na cingin kan hrangah Khrih cu a thi.\nZiangah tile kan zumnak thawngin Pathian thawn rualremnak kan co; kan phuannak thawngin rundamnak kan ngah.\nZiangah tile sualnak ih hlawh man cu thihnak a si; sikhalsehla Pathian ih laksawng cu kan Bawipa Khrih Jesuh thawn kan pehzom awknak thawngin kumkhua nunnak a si.\nVanram thlen theinak dingah Jesuh lawng hi maw lamzin a si?\nThusuhnak: "Vanram thlen theinak dingah Jesuh lawng hi maw lamzin a si?"\nSannak: “A tlangpi thuin kei cu mi`ha ka si ko. Vanram khal ka feh ko ding.” “Asile! Thil `ha lo ka tuah tla a si ko ding. Asinan thil `ha ka tuah tam sal a si le cu vanram cu ka ta a si ko.” “ Bibal vekih ka nun lo ruang men ahcun Pathian in hell ahcun in thlak kher lo ding e. Tuhlan tikcu a sin nawn lo pi.” “Nau hngak mi hremtu vek mi `ha lo taktak pawl le mi that pawl lawng si hell cu an feh ding.\nHi thu pawl hi mi zaranih suangtuah mi pawl cu an si. Asinan, thutak ti ahcun hi pawl hmuahhmuah hi thupan hlir an si. Leitlun uktu Setan cun hi thuruahnak pawl hi kan thluakah a ret. Setan, zovek khal an si le, a thluntu cu Pathian ih ral an si (1 Piter 5:8). Setan cu mi`ha bangih a tuah aw ringring (2 Korin 11:14), asinan, Pathian ih kilhim lo mi ruahnak pawl lawng a si a uk thei. “Cu pawl cun an zum duh lo, ziangah tile hi leikhawvel ih khawzing in an thinlung cu thim lakah a ret ringring ruangah a si. Thuthang `ha ih tleunak, Khrih sunlawinak ihsin a rami tleunak cu hmuh hlah haiseh tiah cuih leikhawvel khawzing cun a phen ringring. Cule Khrih cu Pathian hmuihmel a si” (2 Korin 4:4).\nSual fate men tivek cu Pathian in ziangah a siar ngaingai lo pi tiih va zum cu thuphan zum vek a si.Hell ti mi cu misual le mi `ha lo pawl hrangih ret mi a si. Ziangah tile sualnak tinrengin Pathian thawn in `hen ter ih sual fate (thuphan rang khal a tel) men khal a tel thotho. Zokhal an sual thluhih vanram thlen thei ding khopih thil`ha a tuahtu zohman kan um lo (Rom 3:23). Vanram thlen cu kan `hat le kan `hat lonak parah a `hum awmi a si lo. Cutiih a `hum aw a si ahcun kan zaten kan sung thluh sawn ding. “ Hitiih a rak hrilnak cu an hna`uan mi ruangah si loin a zaangfahnak ruangah a si. Ziangah tile Pathian ih a hrilmi pawl hi an `uanmi ruangih hril mi an si ahcun a zaangfahnak timi hi zaangfahnak taktak a si lo ding” (Rom 11:6). Vanram thlen theinak dingah zianghman tuah thei mi kan nei lo (Titas 3:5).\n“Lamzin fate lawngin Pathian Uknak ram na lut thei. Ziangah tile hell fehnak kotka cu a kau ih a lamzin khal a ol; curuangah a zawhtu khal an tam a si” (Mathai 7:13). Mi hmuahhmuah sualnak thawn nung thluh khal sehla Pathian in an zaten an si thluh aw tiin a ngaidam cuang lo ding.“Hlan ahcun nan `hatlonak le na sualnak ruangah thlarau lamin mithi nan si. Culai ahcun khawvel daan sia siseh, van tlolak le lei khawvel karlakih thlarau lam huham neitu, Pathian thu ngai duh lomi pawlih lakah hna a `uan rerotu thlarau siava ih thu siseh, nan rak thlun” (Efisa 2:1-2).\nPathian leilungpi a rak sersiam pek ahcun thil ziangkim hi a famkim thluh. Cutin Pathian in Evi le Adam khal cu a sersiamih anmai duh hrilnak khal a pek. Cutin Pathian cu an duhnak thawn an thlun lole a thu an el thei. Asinan, Pathian ih a sersiam hmaisak bikmi Evi le Adam cu Setan ih hniksaknak tuarin Pathian thu cu an elih an sual ve.Hi sualnak hin Pathian thawn pawlkomnak `ha nei thei nawn lo dingin Pathian hnen ihsin a `hen hnai. Hi mi sungah kannih khal kan zaten kan tel thluh. Pathian cu a famkim ih a thianghlim ruangah sual ih thu cu a `hen a `ul hrimhrim. Misual kan si zo ruangah kanmah ten thu`hennak kan tuah thei nawn lo. Asinan, van`hat thlak takin Pathian cun vanramih amah thawn kan um tlang theinak dingah lamzin a tuah. “Pathian in leilung pi a duhdawt tuk ruangah a Fapa neihsun hman uilo in a pek. Zokhal amah a zumtu cu thi loin kumkhua nunnak an ngah ding” (Johan 3:16). “Sual ih man cu thinak a si. Asinan Pathian laksawng cu Bawi Jesuh Khrih thawn kan pehzom awknak thawngin kumkhua nunnak a si” (Rom. 6:23). Jesuh khal cu hi thu kanmah pawl zirh dingah a ra ih kanmah thi `ul nawn lo dingin kan hrangah a thi. Asinan, nithum a liam hnuah thihnak ihsin a tho sal (Rom 4:25), cutin thinakih thuneihnak cu nehnak thawn a phuang aw a si. Zumnak thawngin Pathian thawn pawlkomnak kan neih theinak dingah Jesuh cu Pathian le milai lakih thil`ul karbak khal a tuah hngal a si.\n“Cuih kumkhua nunnak timi cu nangmah lawng Pathian taktak na sizia theih le na thlahmi Jesuh Khrih theih hi a si” (Johan 17:3). Mi tamtakin Pathian an zum ko. Setan khal in a zum ve. Asinan, rundamnak kan co theinak ding ahcun kan sual tlansan tahratin amah thlunih Pathian hnen roriih kan kir a `ul. Kan neihmi hmuahhmuah le kan tuahmi hmuahhmuah thawn Pathian kan rinsan a `ul. “Jesuh Khrih an zumnak thawngin Pathian in minung thawn remnak a tuah. Khrih a zumtu hmuahhmuah hrangah cuti cun Pathian in a tuah a si.Curuangah dan awknak zianghman a um nawn lo” (Rom 3:22). Bibal khal in Jesuh siarlo lamzin dang a um lo thu a zirh. Johan 14:6 sungah Jesuh cun “Keicu lamzin, thutak le nunnak ka si. Keimah siar loin zohman ka Pa hnen an thleng lo ding.”\nJesuh lawng hi rundamnak lamzin umsun a si. Ziangah tile amah lawng in a si kan sual man kuannak ah thihnak tiang a tuar (Rom 6:23).Sakhuanak dang pawl hin sualih a `ihnun zia le a thupit zia an zirh `ha lo. Jesuh Khrih lawng in kan sualman a pek. Sakhuanak dang in zianghman an tuah lo. Sakhua a dintu lak khalah Jesuh Khrih vekih Pathian si cingih milai rungcang an um lo (Johan 1:1-14). Jesuh lawng in kan sual man leiba a rul thei. A thih theinak ding khalah milai ah a cang. Jesuh Khrih zumnak thawng lawngin rundamnak a um. “Rundamnak cu amah ih sung lawngah a um; ziangah tile Pathian ih rundammi kan sinak dingah leikhawvel pumpuluk ah hin minung hnenih pekmi hmin dang zohman an um lo,” (Tirhthlah 4:12).\nHi ca pawl na siar ruangah Khrih hrangah thutitluk nak na tuah a si le a hnuai teih “Tuini ah Khrih ka cohlang zo a si” timi hi hmet aw.\nChin `ongah kirsal aw\nZiangah tile Pathian in leilung hi a duhdawt zet ruangah a Fapa neihsun a pek ih amah a zumtu hmuahhmuah cu thi loin kumkhua nunnak an co ding.\nZiangah tile nannih cu Pathian zangfahnak zarah zumnak in rundam nan si. Hi rundamnak cu nan `uannak ruangih nan ngahmi a si lo, Pathian ih laksawng a si. Curuangah zohman porh awk ding a si lo.\nKan Bawipa Jesuh Khrih ih Pa le a Pathian cu thang`hat uhsi. In zangfahnak a tum ruangah Jesuh Khrih cu thihnak in a thoter ih nunnak thar in pe zoâ.\nI Piter 1:3\nwww.gotquestions.org/Chin/Falam - Bible thusuhnak pawl sannak


Ziangtluk In A Nasa Leh Ding Ti Kan Thei Lo - Chinland Today Media\nZiangtluk In A Nasa Leh Ding Ti Kan Thei Lo\nOctober 17, 2012 10:39 pm·2 comments\nZIANG TLUK IN A NASA LEH DING TI KAN THEI LO\nEdward Kimbal cu a pumcawmnak hrangah kedan a zuar. Sunday School zirhtu khal a ṭuan phah ih, D.L.Moody cu a hnenah Sunday school a zir. Ni khat cu April 1858 ah Edward Kimbal cun D.L.Moody kha piantharnak thu a sim ih, a nun Pathian hnenih hlan dingin a ngen. Kedan dawr ih hlawhaw D.L.Moody cu a kedan dawr ah cun piantharnak a hmu ih, a a nun Pathian hnenah a hlan taktak. Cutin D.L.Moody cu Pathian rawngbawltu ropi ah a hung cang. Afehnak kipah Pathian hnenah piantharnak thu a sim, mi a thawng a thawng in an piangthar, Pathian hnenah mi an nun hlan dingin a ngen hai.\nEngland ih thuthangṭha sim ih can a hmannak ah kawhhran fate pakhat ih pastor ṭuan lai F. B. Meyer cu thuthangṭha simnak lamih a nun hlanaw ko, D.L.Moody cun a cawktho. F. B. Meryer cu America ah ra in Pathian thu a sim. Tlawngta mino pakhat Wilbur Chapman cu F. B. Meryer thusimnak in a piangthar tariai. Wilbur Chapman in YMCA ih hnaṭuantu pakhat Billy Sunday kha thuthuangṭha sim hna ṭuan ve dingin a sawm. Billy Sunday cu Charlotte khaw lamah thuthangṭha sim in a feh ih, a rawngbawlnak a hlawhtling zet, Mordecai Hamm khalin a Crusade ah cun a bawm. Cui Crusade ṭum ah kum 16 mi pa te in piantharnak a hmu, cupa cu Billy Graham an ti mi pa kha a si.\nBilly Graham cu evangelist hminthang zet ah a hung cang, leitlun hmun zakip ah Crusade tuah in a tlawng. Mi a thawngza a thawngza in an piangthar.\nKedan zuartu pa Edward Kimbal cun Kedan zuar ve tu D. L. Moody hnenih piantharnak thu a sim mi kha hi tluk in rah a run nei ding ti cu a thei riai lo ding. Zo khal mi pakhat te hnenih piantharnak thu kan sim mi si maw, nun tungdingaw dingih mi kan va tuamhlawm mi si maw hin ziangtluk in rah a run nei vivo ding ti kan thei ban lo.\nBilly Graham ih thusimnak in mipiangthar le Pathian mihman miropi tawngza tampi an suak. Operation Mobilization (O.M) dintu pa George Verwer khal hi Billy Graham thusimnak ih piangthar a si. George Verwer in leitlunah mi a thawng a thawng in Khrih hrangih pumpeaw ko mi a cawktho.\nJohn Staupitz le John Egglen khal hi mi tampi ih theih an si lo. Martin Luther le Charles Spurgeon Khrih hnenih hruaitu an si.\nZumtu piangthar kan zaten Pathian hrangah thil fate zet kan tuah mi khal hi ziangtluk in Pathian in a karhter ding ti kan thei ban lo.\nJoyce Meyer Ih Kam Suak\nZumtui Nun A Cah Sin Theinak Dingah\nKRISTIAN INSANG THU THEIH TLAK TETE\ntluangtlil li says:\non October 18, 2012 at 2:32 pm\nA dik na sa. Ngai a nuam tuk, A dang tla rawn ngan theu uh,\nPathian cu kumkhua in thangthat si seh…………………,\nJoel Lalcungmang says:\non October 18, 2012 at 11:56 pm\nA ṭha tuk!\nPathian hrangih kan ṭuanmi zianghman alak a um dauh lo!\nThazaang a thar in ka ngah zet!


Dr. A. P. J. Abdul Kalam – Fimthiamnak thawn Vanrang Deng ah - Chinland Today Media\nDr. A. P. J. Abdul Kalam – Fimthiamnak thawn Vanrang Deng ah\nJanuary 22, 2017 2:38 pm·0 comments\nDr. A. P. J. Abdul Kalam ti ih theih tlangpi mi Avul Pakir Jainulabdeen Abdul Kalam hi India ram ih Ramhotu 11-nak, 2002 ihsin 2007 tiang ttuantu, a si. Mipi thinlung tongtu ramhotu malte lakih tel ve a si bang in, ramhotu a ttuan lai khal ah Mipi’h Ramhotu (People’s President) tiah a rak lar. India ram ahcun dengfelphung mithiam le engineer dinhmun in ngaisan hlawh zettu a si fawn. Khawmualpi dang kap thleng thei pukpi (ballistic missile) le tlolak rocket ningthiamphung (space rocket technology) lam tthansohnak tampi a ttuan hlawhtling ruangah India ih Pukpi Minung (Missile Man of India) ti khal in theih lar mi a si.\nIndia ram ih tlawngta zatek 90 zikte pawl nun ahhin harsatnak mangkheng hmatonnak, thil cang thei lo vekih lang mi rori pahtlangnak, le siar cawk lo nun thapawknak pawl a khat thluh. Asinan cuvek pawl um hmansehla, mi tthenkhat cu cuangmuar zet in an hlawhtling. Fimthiamnak lam ih an ngah mi lukhum pawl an maksak zet ih, vei tampi ah tla cun an CV in mi a hringhro thei ti khop an si. Cuvek minung pawl cun tuini ih anmah si ding ah a run tuahtu cu fimthiamnak dik (right education) a si tiah an phuang aw cio.\nKan dunglam thla tampi liam zo ahkhan, Dr. APJ Kalam tonsuhnak ka tuah ttheh hnu, a Rajaji Marg inn ka suahsan hlan te ah a hnuailam ih ttongfang pathum hi salsuak ta ding in tlawng saya awphawi thawn i fial: tairialnak (perseverance), taimaknak (hard work) le thinsaunak (patience).\nHimi lawng hi tthansohnak lamzin umsun a si tiah a sim. Lehhnu, can reipi hnu ah, himi ttongfang pawl hi amai’ nun a rak hmannak ttongfang pawl an si ti ka theithiam sal. Khawruahnaklam kaihruaitu khal an si ih, a tak ih hman ci khal an si. Thlanglam India ih tikulh khawpi Rameswaran ah, mipa nauhak pakhat dinhmun ih a rak tthanlen lai ihsin a khawruahnak le a nun taktak rak kaihruaitu an si.\nA pa cu vokkuanglong neitu Jainulabdeen a si ih, fimthiamnak zir lo a si ko nan, Kalam cu tlawngkaiter a duh. Kalam cu zingpit nazi 4 ah a tho ih dai a bual hnu ah mathematics zirnak ah a feh. An zirhtu cun ttum khat ah tlawngta panga lawng a cohlang. Ca zir hlan ih dai bual ding cu lo theih lo in a tlawngta pawl a tuahter mi a si. Mathematics a zir thluh ah a unauseu Samsuddin thawn an khawpi sungah thuthangca an zem ttheu. An khawpi ahcun lektthik meisa a um lo ruangah, zan nazi 7 ihsin 9 tiang zinan meifar an vang. Asinan Kalam in nazi 11 tiang ca a zoh ttheu ruangah a nu in zinan hleifuan a khawl sak ttheu.\nCa thiam thei zet a si ruangah Kalam cu tlawngsaya pawl ih somdawlnak a ngah ringring. Schwarzt Sang Tlawng ih Iyadurai Solomon cun Kalam hnenah, “Thil pakhatkhat cu na ngah duh taktak ahcun na ngah thei a si,” tiah a sim ttheu. “Cumi in ttihlonak i neihter” tiah Dr. Kalam in a sim sal.\nA nauhak lai ihsin vate pawl ih zuan dan khin a thinlung a la zet. Asinan vanzuang thilri khaltu le tuahtu si a duh thu cu lehhnu lawng ah a thei aw. Sang Tlawng a ttheh tikah Trichi khawpi ih St. Joseph’s College ah physics a va zir peh. Asinan a zir thluh tikah a di a riam lo. Vanzuang engineering lam a zir ngah hnu ah, a hmaisa kum thum a rak hlon lak men kha a sir aw sal. Khatlam ah, college a kai lai ih Leo Tolstoy, Thomas Hardy, F. Scott Fitzgerald le Mirang bezaipu dang pawl ih ca a rak siar ngah ruangah cun a lung a awi ve.\nChennai khawpi, Madras Institute of Technology (MIT) ih tlunzuanglam a zir lai ah Kalam in zirnak thupi pakhat a zir ngah. Cumi cu caan ih manmual (value of time) a si. System design project pakhat a kaihhruai rero lai ah, ni khat cu a hnattuan zoh ding in an tlawng uktu a ra. A lung a kim hmel lo ih, a lehhnu ni hnih ah cumi project cu ttheh ding in Kalam cu a fial. A ttheh lo ahcun scholarship a ngah mi cu hnukkir sal a si ding tiah a sim. Cumi cun Kalam cu a buaiter. Kum tampi sung a pa a rak retheihnak pawl cu thulolak ah an cang thlang ding. Curuangah Kalam cu rawl ei lo, itthat lo in hna a ttuan. A ni netabik ah, a tthansohnak ra hal ding in a professor a ra. Kalam ih ttuansuah mi a zoh tikah a lung a hmui ih, “Delhritnak (stress) hnuai ah ka lo ret ih, can netabik bikhiah hmaton ding in ka lo tuah hrim a si hi,” tiah a sim thu Dr. Kalam in a rel sal.\nCumi ihsin Kalam ih hnattuan dan cu a danglam ta. A dam sungah project tamngaipi a kaihruai ko nan, project pakhat cio kha a ttuan ding mi project netabik vek hlir in a ttuan. Cuvek ih ti ttentto lungput a nei. Project hruaitu a si ringring khal hi mangbang ding a um lo. Amah thuron petu Major General R. Swaminathan in hruaitu dinhmun ih Kalam a hlawhtlinnak san hitin a sim: “Hotu ttuan theinak le hnattuantu si theinak ding tlinnak tlamtling a nei veve. Khuimi veve khal olsamte’n a ttuan thei.”\nA project picang hmaisabik SLV – 3 a hlawhsam hmaisabik ttum ahcun Dr. Kalam khal a thin a buai ve dah. Himi can hrawng thotho ah, a nauhak lai ih kaihruaitu Jallaluddin a thi fawn. “Ka taksa pengtthen a thi ….” tiah Dr. Kalam in a sim. Asinan SLV-3 cawlhsan ding cu a ruat dah lo lawlaw. “Hlawhtling ding cun hnattuan kan taimak ih tairial kan suah a ttul,” tiah a sim. Cuti’n SLV-3 cu hlawhtling zet in an tuahsuak thei. Dr. Kalam cun a hnattuan ih a hlawhsam lawk can ah khawruahphung (philosophy), sakhua le calai (literature) pawl ihsin thazang a la ttheu. Thiamnaklam ih thikawknak le hnattuan tlangnak ih tel ttha duhlotu pawl thawn ziangtin pehparawk ding timi khal a zir ngah.\n1998 kum ih India in Pokhran-II nuclear ralthuam zohfelnak an tuah mi ahkhan Dr. Kalam hin pawlkomlam, ningthiamlam le ramkhellam ih sutpi ban a rak ttuan. Himi hi 1974 kum ih India in nuclear a rak zohfel hnu ih a zohfelsalnak hmaisabik a si. Dr. Kalam hi Indian Institute of Space Science and Techonology (Thiruvanthapuram) ih chancellor, Anna Phunsangtlawng (Chennai) ih professor, le India ram ih zirthiamnak le zirhliahnak hmun dang tampi ih kaihhruaitu pakhat a si.\nHlawhtlinnak in Dr. Kalam cu an run thlun. Prithvi, Agni, Akash, Trishul le Nag pukpi pawl cu an hlawhtling nasa zet. India ram ih sunlawihnak ropi Padma Bhushan le Bharat Ratna khal a dong ih, cu thluh ah India Ramhotu a rung si. Anih hi India ram ih nauhak rethei tampi thinlung tong theitu ramhotu malte lakah a tel.\nMi rethei dungkhar ihsi ra a si vekin, mi pakhat ih hmailam can thlengawkternak ah fimthiamnak in ziangvek huham a nei timi a theifiang.\nMore from my siteINDRA NOOYI: PEPSI COMPANY IH CEOChin Ramkulh Biaknaklam Mipum DinhmunRemote-control robot in thinlung at bawlnak tuahtheiKum 70 Sung Ti le Rawl Ei Lo Ti AwtuSe Cang Dawi PuaiKan Leilung Boruak Kum 10 Sung Ih A Siat Zia


North Korea Ah AP Thuthang Hmunpi Awnnak Nei - Chinland Today Media\nNorth Korea Ah AP Thuthang Hmunpi Awnnak Nei\nJanuary 20, 2012 4:32 am·0 comments\nAP, VOA | January 20\nLeitlun ram tintian ihsin an rak thlir theumi AP (The Associated Press) thuthang organization cun North Korea khawpi, Pyongyang ah January 16, tlawngkaini khat ah AP thuthang hmunpi a veikhatnak hrangah awnnak an neih thu theih a si.\nHi thuthang hmunpi ihsin Korea thuthang, mipi nuntukhawsak daan le an ram thu le hla pawl cu zalen zet in zuk le zuknung pawl thawn AP ah an tarlang thei ding thu AP President le CEO Tom Curley cun a rel. Tom Curley cun an thuthang hmunpi an awn tharmi cu ram dang dang ih an thuthang hmunpi pawl thawn tangrual in peng pakhat vek ih hnatuannak ah hman a si ding thu khal a rel tel bet.\nAsinan North Korea cozah cun media dang palai pawl cu zalen zet ih North Korea ah hna an tuan a siang ngaingai hrih lo ih cuvek lai ihsin kum 2006 ah AP thuthang organization cun North Korea ah zuknung thuthang hmun tenau pakhat an rak awng zo a si. AP thuthang hmunpi tilo cu thuthang hmunpi dang felfai ngaingai a um thei hrih lo.\nAP President le CEO Tom Curley le AP executive member pawl cun awnnak puai cu hoha in ropi zet in an nei ih Tom Curley cun mipi fehkhawmtu pawl hnenah, “ Hivek ih AP thuthang hmunpi kan awn thei hi leitlun mipi hrangah cun hlawknak tampi a si ding ih a hleice in North Korea mipi hrangah an ram sung thuthang tampi cu AP hmang in an zoh thei thlang ding. Pyongyan ah maw Pennsylvania ah na suak ti lam a thupilo, a thupi mi sawn cu kan lailak ah lilawn kan dawn thei zo hi a si.” tiah a sim. Tom cun mipi le AP executive member pawl hnenah hi AP hmunpi thar an awnmi cu leitlun hmun dangdang ih AP hmunpi vek in standard nei zet in zohkhen ding khal ah fawrhfial nak a nei bet.\nCurley cun, “ The Democratic People’s Republic of Korea (DPRK) sung thu cu leitlun mipi in an thei tam lo ih tuahcun AP hnenah leitlun mipi hnenih DPRK thuhla theih ter theinak pek a si zo. Leitlun mipi in an theih dah lo mi pawl kan pholang thlang ding.” tiah uar zet in a rel tel bet. AP organization cun ram 100 ah AP thuthang hmunpi an nei ih leitlun hmun dangdang ah palai 2500 lenglo an nei a si.


Mi 391 Thi Zo - Chinland Today Media\nMi 391 Thi Zo\nJanuary 1, 2009 10:47 pm·0 comments\nCa siartu zaten Surbung Tlang thuthang in Kumthar cibai kanlo buk.\nRopi Zet’n Kum Thar lawm Asi\n2009 kumthar cu leitlun hmunkipah ropi zet’n hmuah asi ih. Australia ram khawpi Sidney ah cun mipi 1,500,000 in Sidney lawng colh nak hmunah meisa mawi phunphun nawk alh in kumthar hi an hmuak. London khalah minung 400,000 hrawngcun Thames tivapi kapah pung khawm’n kumthar hi an rak hmuak ve. NewYork khal ah President hlun Bill Clinton leh a nupi US Secretary of State thar Hillar Clinton in kumthar lawmnak hi an hmanpi ih. kumthar thleng ding hminsin nak Crystal Ball cu an nupa in an ti nung asi. Arab ram Jordan leh Syria pawl khal’n Israel leh Gaza do awknak titawp an duhzia langter nakah Krisma Thlirakar ti’h theihmi Pacific Ocean ah kumthar hmuahnak hi an rak hmangve.\nBangkok Nigh Club Kang Mi 60 Lenglo Thi\nThailand ram khawpi Bangkok ih Nigh Club thazet Santika cu mizan kumthar hmuahnak ih meisa mawi eng nawhkang mi ruangah a kangih minung 60 lenglo an thiih midang 200 lenglo’n hriamhma an tuar.Kangmei suahnak sanhi hi Nigh Club in sawnghnih tlunta sawnih sin meisa mawi nawhmi cu Electric eng mawi vanmi in a short ih cumi ihsin a suak tiah a hmunih um Somchai Fendi cun asim. Hi nigh Club kangah hin a hleice in Asia ram dangdang ihsi Bangkok ih kumthar lawm dingih feh an tambikih . Mithi pawl lakah Australia, Netherland, Nepal leh Japan mi 10 lenglo an thi ih cumi sungah minung 30 cu an taksa a kangsezet tiah Police pawlcun an sim.Hi Nigh Club kangmi in sung ah hin minung 1,000 lenglo an umih mitampi cu kangmei suah laiah an rak tlansuak man tiah Police pawlcun an simbet. Prime Minister Abhisit Veijajiva khal’n hitawk hmunhi zamrangten a va pal tiah an sim.\nIsrael leh Hamas Do Awknak Minung 391 Thi\nIsrael in Gaza a kah nakcu niruk a kimih bansan a tum hrih cuanglo. Israel ralkap vanzam cun Hamas Parliament building, Justice Ministry building leh building pawimawh dangdang tamzet a kapsiat thluhthlangih. Hamas pawlkhal’n Israel ram sungih Beersaba thleng Rocket in an kapve. Relzo vekin Israel cun nazi 48 sung Cease-Fire tuahding cu a el thla bepbep zo ih. Hamas pawl’n Israel ram sungih Rocket an kahlut sung cu Cease- Fire tuah an duhlo thu an simih. Israel cun Hamas pawlcu hiti vekih an cangvai vivo ding asi ahcun Gaza ah Israel ralkap pawlhi an luh mai a ttul ding tiah an simbet. Himi laiah Egypt leh Lybia in UN ih Resolution an put luh micu US leh UK cun an sawiselih. Hi Resolution ah hin tuittum buainak suak tertu bik Hamas pawl’n Rocket hmangih Israel an kah sawisel nak thu a umlo anti. Cu ruangah hi Resolution hi a feh tlangtheilo. Palestinian pawl’n an simnakah Israel vanzam’n Bomb a thlaknak ah Palestinian minung 391 an thi tiah an simih Israel mi 4 an thive..\nUS Ralkap Vanzam’n Missile In Pakistan Ram Sung A Kap Sal\nUS ralkap vanzam Pilot umlo mahte zuangthei Drone in Missile in Pakistan ram sungih Taleban leh Al Qaida pawlih umnak hmun a kap lehsalih mi 5 an thi ih midang ziangmawzat in hriamhma an tuar. Pakistan Privet TV Channel in a simnakah South Warizistan ih Karikot khua ih ralthuan keng mipathum Motor ih tlanlai cu US ralkap vanzam pilot umlo Drone ih sin Missile in a kapdawi ih a hmunah an thicih ih hmundangih Missile kahmi khal’n mi pahnih a kapthat tiahnasim.\nTui kum August thla insin Aghanistan ramsungih um US ralkap pawlhin Pilot umlo raldo nak vanzam Drone ihsin Pakistan ramsungih Taleban leh Al Qaida pawlih umnak hmunhi vawi 20 lenglo an kapih Missile Bomb zaa lenglo a tlazo ih. Taleban leh Al Qaida hruaitu ziangmawzat an thizo ih midang zaa tamzet khal anthizo. Pakistan cozah cun US ralkap pawl’h thilti dancu a sawisel zet ttheuih asi nan US ralkap pawlcun kanral cu khuitawk hmunih ta khal kandawi vivo a ttul ti’n an thilti micu an phalo.\nRelzo vek’n Afghanistan ram sungih Taleban leh Al Qaida pawlhi NATO ralkap pawl’n an umnak hmunpawl an luah vivo tikah Pakistan ram sungah an tlanlutih um hmun an khuar ciamco ih cumi cu US ralkap pawl’n Missile in an kap dawi vivo ttheu asi..


Vancung ih Tonghthamnak Duhnung - Chinland Today Media\nMarch 25, 2012 12:27 am·0 comments\nBawipa ih hnenah ra uh; Amah cu minung in santlai lo tiin hnong hman hngai sehla Pathian in a sunglawi tiih a hrilmi a nungmi Lungto a si.\n–\t1 Peter 2:4\nBible Siar Ding: 1 Peter 2:1-16\nMi tampi cun nan ttongsuah hlan ah thu nan ruat taa ti ka thei. Hinah thu maksak a um: “Mi hmuahhmuah in Thuthangtha thu ahcun rinsantlak nan si kha an thei ttheh zo; curuangah keimah khal nan parah ka lung a awi. A thami thu ahcun mifim si uhla a ttha lomi ahcun ziang thei lo si uh ti ka lo duh” (Rom 16:19). Sunglam nun borhhlawh lo, rinlonak khal um lo, a thianghlim, Jesuh ih vanlam nun thawn a nungtu cun raalttha in a zum ngam ti cu ziangkim tithei Pathian in van ihsin a run zoh ti a fiang a si. Hallelujah! “Siatsuahnak zianghman na tong lo ding; Na inn kiangah thiisen luannak a thleng lo ding. Na fehnak hmunkip ih a lo humtu dingah le, a lo kilvengtu dingah Pathian in A vancungmi pawl a ret ding (Saam 91:10-11). Pathian fahniang a taangka ih a umtu cu vanlam nun ih tonghthammi a si dingih khuaitizu vekin a thlummi Pathian Ttongkam cu a nun in nitin a ceen ngah ringring.\nMithiang pawl in Pathian hmai ah ziangtluk ih mi sunglawi an si ti an theih ahcun (Isa.43:4) Pathian ih kilvennak le duhdawtnak thawih umpimi ruat in ihhmu thawzet in an it thei ringring ding a si. Aw, Amah cu a sunglawimi Jesuh a si. Amah cu duhnungza Rundamtu a si. Kan parih a neihmi thinlungput khal vanlam nunnak ihsin rami a si ih Amah in kan thinlung cu mei-alh bangin a kaangter. Amah bangtuk zohman an um lo. Emaus lamzin ih Jesuh thawn khualtlawngtu mi pahnih in, “Kan hnenih a fehlai le thu in simlai ahkhan kan thinlung cu mei alh vekin a hlio si lo maw?” an ti (Luke 24:32). Aw duhdawtmi, cumi cu tuni khal ah na nunram ah a cang theimi a si.\nThlarau Thianghlim in phaunlangnak a suahpi thei ti ruat ringring aw. Thlarau Thianghlim cu thaw (breath) vek a si ti kan theih a ttul, Thlarau Thianghlim cu mi (person) khal a si ih khuaruahhar a sibiknak cu Thlarau Thianghlim cun kan nunnak ah nasatak in hna a ttuan thei ringring timi hi a si. Na luzim ihsin na kezim tiang Amah ih a lo umpit zia na thei thei ding. Aw, Thlarau Thianghlim mei alh ding cu duh a va nung ve! Cutikah kan lei in A hnenah sunlawinak thangtthatnak a pe ding a si.\nNang hi Pathian sunloih thangthat ding na si. Thlarau Thianghlim cu Jesuh maksakzet ih thangthattu a si. “Lehhnu ahcun mi hmuahhmuah parah ka thlarau ka burh ding; Nan fapa le nan fanu pawl in, profet bangin thu an phuang ding” (Joel 2:28). Mi pakhat Thlarau sungih a nun ahcun Pathian sungah mi thar a si.\nZumnak cu Bawipa kan sungih a rung lutnak ding sangka a si.


Breaking News: Australia Chin Mi Tlangval Tidai Tla That - Chinland Today Media\nBreaking News: Australia Chin Mi Tlangval Tidai Tla That\nMarch 3, 2014 5:03 pm·1 comment\nSalai Van Nei Luai\nVan Bawi Lian & Uk Lian\nMelbourne: Australia, Melbourne khua ih um Chin mi Van Nei Luai, 21, Valluai tiih kawh cun Yarra Tiva ih tidai leuh tum ih an fehnakah cangsual in tuisun tlailam 5:30 (Melbourne caan her) hrawng ah in liam san a si.\n‘An tileuhnak hmun hi thuk zet cu a silo, a sir lam hi awmcan tluk hrawng asiih a lai hrawng hi minung pil tawkfang tluk a si. A lehlam lak kan zoh tikah khuk can tluk a si.’tiah Van Biak Thang, Chin Community Victoria hotu le a hmun ih tonglet ih umpi tu cun a sim. ‘Meter khat tluk tete in an hawl ih, a tlaknak ding ih an zumnak hmuahhmuah cu an hawl thluh zo. Asinan tutiang cu a ruang an hmuh hrihlo. Thaizing ah a hawl an peh leh ding’ tiah a hmun ih um le tawlrel pitu Saya David Ceu, Falam Chin Christian Church Melbourne pastor cun a sim ve.\nChin mino 50 lenglo pawl cun a kiang ah hngak khawm in a hawltu Palik pawl le ti leuhtu pawl an rak umpi.\nTlailam ah helicopter hmangin nasaten an hawl zo nan a ruang hi an hmu thei hrihlo, cutin tileuh thiam, mi ruuntu pawl le palik pawl ih kut ah um in a hawl hna hi an thok sal mi a si.\n‘Kan theihnak hmuahhmuah hmangin kan hawl dingih thaisun tal ahcun kan hmuh thei ding kan ruahsan zet. A tlak nak san hi a hnuai leilung ruangah a si kan zum ih, thuhla felfai ten kan zingzoi bet rero lai ding’ tiin mi hawltu le palik hotu Sharon Mc Crony cun Chinland Today Media hnen ah a sim.\nAn tlak dan thu ah a fehpi Sawmte cun, ‘Kan pathum (Valluai, Tete) in ti kan rak leuh, a nih hi a netabik ah a um, a pil ih Tete in a dir nan a hnuai ah kaitu neivekin a um, a dir theilo. Kan va dir nan kan dir thei lo ih cutin a pil lan’ tiah a sim. “Ka dir nan ka dir theilo ih a mah in ka kut napin I hun kai, ka theitawk ih ka dir nan ka dir theilo. In thlah veten cun a pil” tiah Tete cun a sim ve.\nA ruang hawlnak hi camkhat an cawl hrihih, thaizing sml 8:30(Melbourne canher) ah hawl an thok sal ding tiah thu kan dawng.\nSalai Valluai hi November 2011, ah Australia a tleng in Mount Cambria ih a pu le hnen ah a um. Falam Peng, Ngailan khua ih Rev Thang Hlei Thiam le Pi Zai Kip Nawn, tu ih Tahan Revival Baptist Church pastor tuan rero laiih fapa upa bik a si. Uunau 11 lak ihsin a nungdam laimi pakua lakih panganak a si.\nTidai ih an hawlnak\nAn tlaknak tili\nMelbourne Mino Puai Ropi Bik SYG Onnak Ah Chin Mino Pawl Hlasak Ding\nChin Mi PhD Thar Rev. Dr Ronald Laldinsuah Cawimawinak Melbourne Ah Hmang\nSalai Van Thawng Thang says:\non March 3, 2014 at 5:40 pm\nA va poi ve!!!\nVansiat le malmak ah, hi vekih thilcang ngelcel cu aw…\nA ruak tal cu hmu lohli hram hai seh ti-ah saduh ka that…\nTantami Sungkua pawl hnenah Pathian ih thlangam daihnak thleng hram seh, ti-ah thlaza ka cam sak.


Pathian Zum Ngamnak - Chinland Today Media\nApril 1, 2012 1:36 am·0 comments\nAtu tiangah ka hmin in zianghman nan dil dah lo. Dil uh, nan ngah ding; cuticun nan lungawinak cu a kim ding.\n– Johan 16:24\nBible Siar Ding: 2 Sansiar 20:15-30\nPathian in kan hrangah khuakhan lairelnak a nei ih cumi cu kanmai’ khuaruah theinak le kan sim theimi pawl hnakin a let tampi’n a nasa sawn. Pathian hnen ihsin thil tumpi a dil ngamtu cu mangbangza in caan saupi sung thluasuah an ngah ding. Thlacamnak thawn Bawi Jesuh hnenah na pan asile Pathian huham cahnak ih thiltithei zia le na thlacamnak a lo theih saktu Bawipa cun, “In dilmi hi zianghman a cang thei lomi a um lo” a lo ti ding. Amah lawng hi “Atu tiang zianghman nan dil lo” ti theitu umsun a si.\nNangmah le nangmah thupi ah na ret aw cia asile zianghman na ti thei lo ding, ziangahtile nangmah le nangmah na kham aw sawn. Tuni ah Pathian cun na nunnak a lo thlengh sak thei ih ahlan ih a rak cang dah kel lomi danglamzet ah na cang thei. Na minung sinak ih khuaruah theinak, na minunglam ih thil na tah daan, nangmai’ cahnak le thiltitheinak, le nangmahlam ih na neihmi cahnah pawl a zate ih a lenglam ah tthawn hlo ttheh aw. Himi hi thil nasazet a si. Thlarau Thianghlim ih baptism le thawtkhumnak in na minung sinak pumhlum cu a kilveng dingih Pathian in a huham cahnak sungah a lo hruai ding.\nTuni hi na hrangah tharthawhnak ni thar a si ti zum aw. Hih lamzin hi nidang ziangtik hman ih na thlen dah lomi a si. Curuangah ni dang ah hmun saang pawl pahtlang in, khawthim khal pahtlang in a lo fehpi ding. Mero cu na parah a um ih na co dingmi thluasuah laksawng a laak ding ti zum aw. Mero pawl cu ttih hlah aw, annih cu leitlun thil pawl an si. Leitlun thil cu ziangtik hmanah ttih hrimhrim hlah. Nang cu a saangmi nunram ih tlangleng mi na si zo; vanlam huham cotu na si zo ih thlarau daan in nungtu na si. Pathian in a saannak hmun ah a lo hruai ding a si.\nThusuhnak tampi tuah ding hi phaang hrimhrim hlah, Pathian cu A hnen ihsin thil tumpi na dil tikah Pathian a lung a awi.


Palik Zuri In Nauhak Kum 13 Mi A Kap That, Ting 15 In Remawknak An Tuah Tum Nan A Nulepa In An Duh Lo – Meifar\nBago, Toungoo District, Zayatgyi khua ah palik zuri in nauhak kum 13 mi Maung Myo Myat Tun a kap that. May 11, 2022 zan nazi 8:00 hrawngah palik pawl cu sakhan ah zu an in, palik Tun Tun Win cu za tama le ritheihsii tham ṭheu a si.\nMaung Myo Myat Tun tei inn cu palik sakhan kiangah aum, nauhak Maung Myo Myat Tun in a nu damlo hrangah an hmunchar coka ah arsa sawhciar a tuahsak rero laiah palik zuri in a kap that. Meithal cerek in veihnih a ngah ih a hmun ah a thi cih.\nTualsung mi pakhat in, “A nu damlo hrangah arsa sawhciar a tuah, arsa malte a ei laitak ah meithal in an kap that. A pum ah an kap ngah, an inn cu palik sakhan dunglam ah aum. Himi thil a thleng laiah vengsung ah meisa aum lo ih ruah a sur.\nPalik Tun Tun Win in minung phenthlam a hmu ih a kap thu a phuangaw, Tun Tun Win ih upa cu palik bawi Aka Soe a si ih misual hminthang a si. Palik Tun Tun Win cu zu le sii a ri kop, palik lam in ting 15 in remawknak an va tuah tum nan a nulepa in an duh lo” a ti.\nMaung Myo Myat Tun ih ruak cu May 13 ah an vuiliam, palik pawlin nauhak thuhla hi midang hnenah relsuak lo dingin an hringhro.\nRukru Fel, Thil A Ruk Hlanah An Tualrawn A Thianfai Sak


US in Yemen Ramah Ralkap Kuat Tum - Chinland Today Media\nJanuary 23, 2010 2:16 am·0 comments\nUS ralkap hmun pibik Pentagon State Department leh US Agency for International Devolopment cun Yemen ram ah ralkap leh ralthuam kuatlut dingin leh ralkap pawlih Training tuahnak hmunding pawl khal an ruatcia thluhzo tiah theih a si. US Cozah thil tumtah mihi CIA Pentagon cun a puang hrihlo nan a reihlanah an puansuak zum a si.\nUS ralkap pawlhin Yemen ramih Al-Qaida Tapung pawl do nakah Yemen ralkap pawl an bawmding. US ralkap Central Command hotu General, David Petraeus in Yemen ramih Al-Qaida pawl do nakah dollar Million 150 cu US Cozah hnenah a dilih, Asinan himi thu ah US Cozah in ziang vekin ruahnak a nei ticu theihfiang nak aum hrihlo.\nYemen ram hi Al-Qaida pawlin umhmun khuar nakah an hmang nasa ih, Kandung December ni 25 ih Yemen rammi Al-Qaida minung pakhat in US Vanzam bomb puahparh a tum ihsin US khalin Yemen ramih Al-Qaida pawlhi thu ngaithlakin a ngaihven thlangih, tuihlan ah President, Obama khalin Yemen ramih ralkap leh ralthuam ankuatlo ding thu raksim zonan Yemen Cozah nawrnak thawn tu ah cun Yemen ramih Ralkap kuat an tum nak a si.


Thla In A Puahcok Ṭheu – Meifar\nEngland, Harlow, Essex khua ih um innsang nu kum 36 mi Charlene Smith cu thla in a puahcok ṭheu. Zan a itthat laiah arak puahcok ih a serh kiangkap khal a thamsak. October 2015 kum ihsin an inn cu a hrang thok, a fale pawl khalin an inn sungah thilmak tuktuk an hmu ṭheu.\nAn itthat laiah tla zo ti theih loin an sangka an king ciamco ih an va ong cu zohman an rak um lo, April 2016 kum ah puithiam a ko ih an innsung cu tidai thianghlim in thlausuahnak a pe, cumi hnu ihsin thla ih cangvaihnak cu a luar deuhdeuh.\nA caan len a nu tei inn ah tla an va riak nan thla in ava tibuai thotho. Kum 2 sung cu catbang loin thla in a tibuai ṭheu, thla ko thiam (pol) a ko hnu ihsin tuardan a thiam thu a rel. Thla ko thiam in “Nan inn a hrang asilo, nangmah ah thla aum.\nInndang ih nan va um asikhallen thla in a lo thlun vivo ding. Curuangah nangmah le nangmah na nehawk a ṭul” a ti. Cun, an inn ih thla a hrangdan khal September 2015 ah a pate cu an kaiten par ihsin a tla that. Cumi hrangah thawinak an tuah ih, cumi hnu ihsin an inn sungah thla aum thu a sim.\nCharlene Smith in thla cu ṭih lo dingin a control aw ringring ih thla 9 hnuah cun thla cu a hlo viarviar. April 2018 kum ah fanute anei ih cumi hnu ihsin thla cu a hmu nawn lo, curuangah a fanu cu “in humhimtu Vancung mi” tin a ko ṭheu.\nRang Pawngsualtu Cu Thawnginn Ihsin A Tlansuak